text:
MUTU 8
Zinthu Zogwiritsa Ntchito Polalikira
—Kukonza Mabuku Ogwiritsa Ntchito Polalikira Padziko Lonse
1, 2. (a) Kodi n’chiyani chinathandiza kuti uthenga wabwino ufalikire mu ufumu wonse wa Roma m’nthawi ya atumwi? (b) Kodi tili ndi umboni wotani wosonyeza kuti Yehova akutithandiza masiku ano? (Onani bokosi lakuti, “ Uthenga Wabwino Ukufalitsidwa M’zinenero 670.”)
ANTHU amene anapita ku Yerusalemu sanakhulupirire zimene zinkachitika. Agalileya ankalankhula bwinobwino zinenero za mayiko ena ndipo anthu anachita chidwi kwambiri ndi zimene ankalankhulazo. Zimenezi zinachitika pa Pentekosite wa mu 33 C.E. Pa nthawi imeneyi, ophunzira anayamba kulankhula zinenero zosiyanasiyana modabwitsa ndipo umenewu unali umboni wakuti Mulungu akuwathandiza. (Werengani Machitidwe 2:1-8, 12, 15-17.) Anthu azikhalidwe komanso ochokera m’madera osiyanasiyana anamva uthenga wabwino umene atumwi analalikira pa nthawi imeneyi ndipo unafalikira m’madera onse a ufumu wa Roma.
2 Masiku ano, atumiki a Mulungu salankhula zinenero zachilendo ngati mmene anachitira atumwi. Komabe, atumikiwa amamasulira uthenga wonena za Ufumu m’zinenero zoposa 670, zomwe ndi zochuluka kwambiri poyerekezera ndi zinenero zimene atumwi aja analankhula. (Mac. 2:9-11) Anthu a Mulungu afalitsa mabuku ambiri m’zinenero zochuluka moti uthenga wa Ufumu wafalikira padziko lonse. * Umenewu ndi umboni wosatsutsika wakuti Yehova akugwiritsa ntchito Mfumu Yesu Khristu kutsogolera ntchito yathu yolalikira. (Mat. 28:19, 20) Pamene tikukambirana zinthu zimene takhala tikugwiritsa ntchito pa zaka 100 zapitazi, onani mmene Mfumu yakhala ikutiphunzitsira kuti tizichita chidwi kwambiri ndi munthu aliyense payekha. Onaninso mmene Mfumuyi yakhala ikutilimbikitsira kuti tikhale aphunzitsi a Mawu a Mulungu.
Mfumu Inathandiza Anthu Ake Kuti Abzale Mbewu za Choonadi
3. Kodi ndi zinthu ziti zimene takhala tikugwiritsa ntchito, nanga zatithandiza bwanji?
3 Yesu anayerekeza “mawu a ufumu” ndi mbewu ndipo mtima wa munthu anauyerekezera ndi nthaka. (Mat. 13:18, 19) Mofanana ndi mlimi amene amagwiritsa ntchito zida zosiyanasiyana kuti akonze nthaka asanabzale mbewu zake, anthu a Yehova akhala akugwiritsa ntchito zinthu zosiyanasiyana pokonzekeretsa mitima ya anthu mamiliyoni ambiri kuti aphunzire za Ufumu. Zina mwa zinthu zimenezi zinagwira ntchito kwa nthawi yochepa pomwe zina, ngati mabuku ndiponso magazini, zikupitirizabe kugwira ntchito. Zinthu zonse zimene tikambirane m’mutu uno zathandiza anthu amene amalengeza za Ufumuwu kulalikira kwa anthu pamasom’pamaso ndipo zimenezi n’zosiyana kwambiri ndi njira zolalikira zimene takambirana m’mutu wapitawu.
4, 5. Kodi magalamafoni ankagwiritsidwa ntchito bwanji, nanga anali ndi mavuto otani?
4 Nkhani zojambulidwa. M’zaka za m’ma 1930 ndi m’ma 1940, abale ankagwiritsa ntchito nkhani zofotokoza mfundo za m’Baibulo zimene zinkajambulidwa pazimbale, kapena kuti malekodi. Kuti anthu amvetsere nkhanizi ankagwiritsa ntchito galamafoni. Nkhani iliyonse siinkapitirira mphindi 5 ndipo nkhani zina zinali ndi mitu ifupiifupi ngati “Utatu,” “Puligatoliyo” ndi “Ufumu.” Kodi ankagwiritsa ntchito bwanji galamafoni? M’bale Clayton Woodworth, Jr., amene anabatizidwa mu 1930 ku America ananena kuti: “Ndinkanyamula galamafoni yooneka ngati kasutikesi kakang’ono. Galamafoni inkakhala ndi malo oikapo chimbale ndipo kuti mawu ayambe kumveka ndinkaika kawilo pamalo oyenerera kumapeto kwa chimbalecho. Ndikafika pakhomo ndinkatsegula kasutikesiko n’kuika kawilo kaja pamalo ake kenako ndinkagogoda pachitseko. Ndiyeno mwininyumba akatsegula chitseko ndinkanena kuti, ‘Ndili ndi uthenga wofunika kwambiri umene ndikufuna kuti mumvetsere.’” Kodi anthu ankamvetsera? M’bale Woodworth ananena kuti: “Nthawi zambiri anthu ankamvetsera. Koma nthawi zina ankangotseka chitseko ndipo ena ankaganiza kuti ndikugulitsa magalamafoni.”
5 Pofika m’chaka cha 1940, panali nkhani zosiyanasiyana zojambulidwa zoposa 90 ndipo anali atapanga zimbale zoposa 1 miliyoni. Pa nthawi imeneyo, M’bale John E. Barr amene ankachita upainiya ku Britain, yemwe patapita nthawi anatumikira m’Bungwe Lolamulira, ananena kuti: “Pakati pa zaka za 1936 ndi 1945, sindinkalowa muutumiki popanda galamafoni moti ndinkasowa chochita ndikakhala kuti sindinayende ndi galamafoni. Zinkakhala zolimbikitsa kwambiri ukamamva mawu a M’bale Rutherford ndipo ndinkamva ngati ndikuyenda naye. Komabe ukamagwiritsa ntchito galamafoni zinali zovuta kufika anthu pamtima chifukwa zinali zosatheka kusintha ulaliki kuti ugwirizane ndi munthu amene ukumulalikirayo.”
6, 7. (a) Kodi kugwiritsa ntchito timakadi kunali ndi ubwino komanso mavuto otani? (b) Kodi Yehova anathandiza bwanji anthu ake kuti azilankhula muutumiki?
6 Timakadi tolalikirira. Kuyambira m’chaka cha 1933, ofalitsa anayamba kulimbikitsidwa kuti azigwiritsa ntchito timakadi akamalalikira khomo ndi khomo. Timakaditi tinkakhala tamasentimita 7.6 m’lifupi ndi masentimita 12.7 m’litali. Tinkakhala ndi uthenga wachidule wochokera m’Baibulo komanso buku limene munthuyo angaitanitse. Wofalitsa akafika pakhomo ankangopereka kakhadiko kwa mwininyumba n’kumupempha kuti awerenge. Lilian Kammerud, yemwe patapita nthawi anatumikira monga m’mishonale ku Puerto Rico ndi ku Argentina, ananena kuti: “Ndinkasangalala kwambiri kugwiritsa ntchito timakadi polalikira.” Kodi n’chifukwa chiyani mlongoyu ankasangalala ndi timakaditi? Iye ananena kuti: “Ndikafika pakhomo ndinkasowa chonena koma timakaditi tinandithandiza kuti ndizolowere kulankhula ndi anthu.”
7 M’bale David Reusch, yemwe anabatizidwa m’chaka cha 1918, ananena kuti: “Timakadi tolalikirira tinathandiza kwambiri abale chifukwa ambiri sankadziwa zoyenera kunena.” Komabe timakaditi tinali ndi mavuto ake. M’bale Reusch ananenanso kuti: “Zimene tinkachita polalikira zinkachititsa kuti anthu ena aziganiza kuti sititha kulankhula. Kunena zoona ambirife sitinkadziwadi kulankhula. Koma Yehova ankatikonzekeretsa kuti tiyambe kulankhula ndi anthu muutumiki. Pasanapite nthawi yaitali anatiphunzitsa kugwiritsa ntchito Malemba tikafika pakhomo la munthu. Zimenezi zinatheka chifukwa cha Sukulu ya Utumiki wa Mulungu imene inakhazikitsidwa m’zaka za m’ma 1940.”
8. Kodi mungasonyeze bwanji kuti mukulola Khristu kukuphunzitsani?
8 Mabuku. Kuyambira m’chaka cha 1914, anthu a Yehova atulutsa mabuku oposa 100 ofotokoza nkhani za m’Baibulo. Ena mwa mabuku amenewa anakonzedwa n’cholinga chothandiza atumiki a Mulungu kuti azilalikira mwaluso. Mlongo wina dzina lake Anna Larsen wa ku Denmark, yemwe wakhala akugwira ntchito yolalikira kwa zaka pafupifupi 70, ananena kuti: “Yehova anatithandiza kuti tikhale ndi luso pogwira ntchito yolalikirayi kudzera mu Sukulu ya Utumiki wa Mulungu komanso kudzera m’mabuku amene tinalandira. Ndikukumbukira kuti buku loyamba linali ndi mutu wakuti, Theocratic Aid to Kingdom Publishers, ndipo linatuluka mu 1945. Kenako m’chaka cha 1946 panatulukanso buku lakuti, “Wokonzeka Mokwanira Kuchita Ntchito Iliyonse Yabwino.” Panopo tikugwiritsa ntchito buku lakuti, Pindulani ndi Sukulu ya Utumiki wa Mulungu, lomwe linatuluka m’chaka cha 2001.” Kunena zoona, “ndife oyenera kukhala atumiki” chifukwa cha zimene Yehova watiphunzitsa kudzera mu Sukulu ya Utumiki wa Mulungu komanso mabuku amene timagwiritsa ntchito m’sukuluyi. (2 Akor. 3:5, 6) Kodi inuyo munalembetsa mu Sukulu ya Utumiki? Kodi mumabweretsa buku lanu la Sukulu ya Utumiki mlungu uliwonse n’kumatsatira pamene woyang’anira sukulu akuwerenga mfundo zina m’bukuli? Ngati mumachita zimenezi, ndiye kuti mukulola Khristu kukuphunzitsani kuti mukhale mphunzitsi wabwino.
9, 10. (a) Kodi mabuku athandiza bwanji pa ntchito yobzala komanso kuthirira mbewu za choonadi? (b) Kodi n’chiyani chikusonyeza kuti mabukuwa akhaladi othandiza?
9 Kudzera m’gulu lake, Yehova watithandizanso potipatsa mabuku amene amafotokoza mosavuta zimene Baibulo limaphunzitsa. Mwachitsanzo buku lakuti, Choonadi Chimene Chimatsogolera ku Moyo Wosatha, linatuluka m’chaka cha 1968 ndipo linathandiza anthu ambiri kumvetsa choonadi. Utumiki wa Ufumu wa November 1968, unanena kuti: “Anthu ambiri akufuna buku la Choonadi moti m’mwezi wa September fakitale yathu ya ku Brooklyn inawonjezera gulu la anthu kuti azigwira ntchito yosindikiza mabukuwa usiku.” Utumiki wa Ufumu womwewu unanenanso kuti: “Pa nthawi ina m’mwezi wa August anthu ofuna buku la Choonadi anali ambiri moti tinafunika kusindikiza mabuku oposa 1.5 miliyoni kuwonjezera pa mabuku amene tinali titasindikiza kale.” Pofika chaka cha 1982 mabuku oposa 100 miliyoni anali atasindikizidwa m’zinenero 116. Kuyambira m’chaka cha 1968 kufika chaka cha 1982, zomwe ndi zaka 14, buku la Choonadi linali litathandiza anthu oposa 1 miliyoni kuti akhale olengeza Ufumu. *
10 M’chaka cha 2005, munatuluka buku lakuti Kodi Baibulo Limaphunzitsa Chiyani Kwenikweni? lomwe lathandiza anthu ambiri kuphunzira Baibulo. Mabuku pafupifupi 200 miliyoni asindikizidwa m’zinenero 256. Koma kodi bukuli lakhaladi lothandiza? Kuyambira m’chaka cha 2005 mpaka m’chaka cha 2012, zomwe ndi zaka 7 zokha, anthu pafupifupi 1.2 miliyoni ayamba kugwira ntchito yolengeza uthenga wabwino. Pa nthawi imeneyinso, chiwerengero cha anthu amene ankaphunzira Baibulo chinakwera kuchoka pa 6 miliyoni n’kuposa 8.7 miliyoni. Kunena zoona, Yehova akudalitsa khama lathu lobzala ndiponso kuthirira mbewu za choonadi cha Ufumu.
11, 12. Pogwiritsa ntchito malemba amene ali m’ndimezi, fotokozani magulu a anthu amene amawalembera magazini athu.
11 Magazini. Poyambirira penipeni, Nsanja ya Olonda inkalembedwera anthu a “kagulu ka nkhosa” omwe ndi “oitanidwa kumwamba.” (Luka 12:32; Aheb. 3:1) Pa October 1, 1919, gulu la Yehova linatulutsanso magazini ina yomwe inkalembedwera anthu ena onse. Magaziniyi inayamba kukondedwa kwambiri ndi Ophunzira Baibulo komanso anthu ena onse moti kwa zaka zambiri magaziniwa ankasindikizidwa ochuluka kuposa magazini a Nsanja ya Olonda. Poyamba magaziniyi inkadziwika kuti The Golden Age. Mu 1937, inasintha n’kumadziwika kuti Consolation. Kenako m’chaka cha 1946 inayamba kudziwika kuti Galamukani!
12 Pa zaka zimene zapitazi, kaonekedwe ka magazini ya Nsanja ya Olonda ndi Galamukani! kakhala kakusintha koma cholinga chake sichinasinthe. Cholinga cha magazini onsewa ndi kulengeza za Ufumu wa Mulungu ndiponso kuthandiza anthu kuti azikhulupirira Baibulo. Masiku ano, tili ndi Nsanja ya Olonda yophunzira ndi yogawira. Magazini yophunzira imakonzedwera “antchito apakhomo” omwe ndi “kagulu kankhosa” komanso a “nkhosa zina.” * (Mat. 24:45; Yoh. 10:16) Magazini yogawira imakonzedwera anthu amene sakudziwa choonadi koma amalemekeza Mulungu komanso Baibulo. (Mac. 13:16) Ndipo magazini ya Galamukani! imakonzedwa n’cholinga chofuna kuthandiza anthu amene amadziwa zinthu zochepa zonena za Mulungu woona, yemwe ndi Yehova, ndiponso Baibulo.
13. N’chiyani chimakuchititsani chidwi ndi magazini athu? (Kambiranani tchati chakuti “ Chiwerengero cha Mabuku Amene Afalitsidwa Padziko Lonse Lapansi.”)
13 Pamene chaka cha 2014 chimayamba, tinkasindikiza magazini a Galamukani! oposa 44 miliyoni ndiponso magazini a Nsanja ya Olonda pafupifupi 46 miliyoni mwezi uliwonse. Magazini a Galamukani! ankamasuliridwa m’zinenero pafupifupi 100 ndipo a Nsanja ya Olonda ankamasuliridwa m’zinenero zoposa 200. Zimenezi zikutanthauza kuti magaziniwa ankamasuliridwa ndiponso kufalitsidwa kwambiri kuposa magazini ena alionse padziko lonse. Zimenezi n’zosadabwitsa chifukwa m’magaziniwa mumapezeka uthenga umene Yesu ananena kuti udzalalikidwa padziko lonse lapansi kumene kuli anthu.
14. Kodi takhala tikugwira mwakhama ntchito yotani, ndipo n’chifukwa chiyani?
14 Baibulo. M’chaka cha 1896, M’bale Russell ndi anzake anasintha dzina la bungwe limene ankagwiritsa ntchito posindikiza mabuku n’cholinga choti likhale ndi mawu oti Baibulo. Bungweli linayamba kudziwika kuti Watch Tower Bible and Tract Society. Dzina limeneli ndi loyenera chifukwa timagwiritsa ntchito kwambiri Baibulo pamene tikulalikira uthenga wabwino wa Ufumu. (Luka 24:27) Atumiki a Mulungu akhala akugwira mwakhama ntchito yofalitsa ndiponso kulimbikitsa anthu kuti aziwerenga Baibulo ndipo zimenezi n’zogwirizana kwambiri ndi cholinga cha bungwe lawo. Mwachitsanzo, m’chaka cha 1926 tinasindikiza Baibulo la The Emphatic Diaglott, lomwe ndi la Malemba Achigiriki Achikhristu okha ndipo linkafalitsidwa ndi Benjamin Wilson. Kuyambira m’chaka cha 1942, tinasindikiza komanso kufalitsa mabaibulo pafupifupi 700,000 a King James Version. Patangopita zaka ziwiri zokha tinayamba kusindikiza Baibulo la American Standard Version, lomwe lili ndi dzina lakuti Yehova m’malo 6,823. Pofika chaka cha 1950, tinali titafalitsa mabaibulo oposa 250,000.
15, 16. (a) N’chiyani chimakuchititsani chidwi ndi Baibulo la Dziko Latsopano? (Kambiranani bokosi lakuti, “ Ntchito Yomasulira Baibulo Ikuchitika Mofulumira Kwambiri.”) (b) Kodi mungatani kuti Mawu a Mulungu azikufikani pamtima?
15 M’chaka cha 1950 tinatulutsa Baibulo la Dziko Latsopano Lomasulira Malemba Achigiriki Achikhristu koma Baibulo lonse lathunthu linatuluka m’chaka cha 1961. Baibulo la Dziko Latsopano limalemekeza dzina la Yehova chifukwa tinabwezeretsa dzinali m’malo onse amene limapezeka m’Baibulo lachiheberi loyambirira. Dzina la Mulungu limapezeka maulendo okwana 237 m’Malemba enieni Achigiriki Achikhristu a Baibulo la Dziko Latsopano. Baibuloli lakonzedwapo maulendo angapo ndipo mu 2013 linakonzedwanso n’cholinga chofuna kutsimikizira kuti likumveka bwino komanso kuti n’losavuta kuwerenga. Pofika m’chaka cha 2013 Baibulo la Dziko Latsopano, lonse lathunthu kapena mbali yake, linali litafalitsidwa makope oposa 201 miliyoni m’zinenero 121.
16 Kodi anthu ena ananena chiyani atawerenga Baibulo la Dziko Latsopano m’chinenero chawo? Munthu wina wa ku Nepal ananena kuti: “Baibulo la chinepolizi limene tinali nalo linali lovuta kumva chifukwa anagwiritsa ntchito chinenero chakale kwambiri. Koma Baibulo ili ndi losavuta kumva chifukwa anagwiritsa ntchito mawu amene timalankhula tsiku lililonse.” Mzimayi wina wa ku Central African Republic atawerenga Baibulo la Chisango anayamba kulira ndipo ananena kuti: “Mawuwa ayamba kundifika pamtima.” Mofanana ndi mzimayi ameneyu, ifenso tikamawerenga Mawu a Mulungu tsiku lililonse, mawuwo adzatifika pamtima.
Tiziyamikira Zinthu Zimene Timalandira
17. Kodi mungasonyeze bwanji kuti mumayamikira maphunziro komanso zinthu zina zimene mumalandira, nanga zotsatira zake zidzakhala zotani?
17 Kodi mumayamikira maphunziro komanso zinthu zina zimene Yesu Khristu, yemwe ndi Mfumu, akutipatsa? Kodi mumapeza nthawi yowerenga mabuku amene gulu la Mulungu latulutsa komanso kugwiritsa ntchito zimene mwawerengazo pothandizira anthu ena? Ngati mumatero mungavomereze zimene Mlongo Opal Betler, yemwe anabatizidwa pa October 4, 1914 ananena. Mlongoyu anati: “Kwa zaka zambiri, ine ndi mwamuna wanga [Edward] tinkagwiritsa ntchito galamafoni komanso timakadi polalikira. Polalikira khomo ndi khomo tinkagawira mabuku, timabuku komanso magazini. Tinkagwira nawo ntchito yogawira zinthu zapadera komanso tinkalalikira pogwiritsa ntchito zikwangwani. Patapita nthawi tinaphunzitsidwa kuchita maulendo obwereza komanso kuchititsa maphunziro a Baibulo ndi anthu amene asonyeza chidwi. Takhala ndi moyo wotanganidwa koma wosangalala kwambiri.” Yesu ananena kuti otsatira ake adzakhala akugwira ntchito yofesa komanso yokolola ndipo onse azidzasangalala pogwira ntchito imeneyi. Anthu mamiliyoni ambiri amene akhala ndi moyo ngati wa Mlongo Opal angavomereze zimene Yesu ananenazi.
18. Kodi ndi mwayi waukulu uti womwe tili nawo?
18 Anthu ambiri amene sanayambe kutumikira Mfumu akhoza kumaona anthu a Mulungu ngati anthu “osaphunzira ndiponso anthu wamba.” (Mac. 4:13) Koma taganizirani izi. Mfumuyo yasankha anthu wamba kuti agwire ntchito yofalitsa mabuku amene akumasuliridwa m’zinenero zambiri komanso akufalitsidwa kwambiri kuposa mabuku ena alionse. Kuwonjezera pamenepo, Mfumuyi yatiphunzitsa ndiponso kutilimbikitsa kuti polalikira uthenga wabwino kwa anthu a mitundu yonse tizigwiritsa ntchito zinthu zimene gulu lake limafalitsa. Kunenatu zoona, tili ndi mwayi waukulu wogwira ntchito yobzala mbewu za choonadi ndiponso kugwira ntchito yokolola limodzi ndi Khristu.
^ ndime 2 Zaka 10 zapitazi, anthu a Yehova afalitsa mabuku oposa 20 biliyoni ofotokoza nkhani za m’Baibulo. Komanso anthu oposa 2.7 biliyoni padziko lonse akhoza kugwiritsa ntchito webusaiti yathu ya jw.org.
^ ndime 9 Mabuku ena amene athandiza atumiki a Mulungu pophunzitsa anthu ena choonadi cha m’Baibulo ndi Zeze wa Mulungu (linafalitsidwa mu 1921), “Mulungu Akhale Woona” (linafalitsidwa mu 1946), Mungathe Kukhala ndi Moyo Kosatha m’Paradaiso pa Dziko Lapansi (linafalitsidwa mu 1982) ndi lakuti Chidziŵitso Chotsogolera ku Moyo Wosatha (linafalitsidwa mu 1995).
^ ndime 12 Onani Nsanja ya Olonda ya July 15, 2013, tsamba 23 ndime 13, yomwe ikufotokoza momveka bwino kuti “antchito apakhomo” ndi ndani.
Onaninso
Tapatsidwa Ntchito Yomasulira “Mawu Opatulika a Mulungu”
—Aroma 3:2
Kwa zaka zambiri, a Mboni za Yehova akhala akugwiritsira ntchito Mabaibulo osiyanasiyana. Koma n’chifukwa chiyani anaganiza zomasulira Baibulo m’Chingelezi chimene anthu amalankhula masiku ano?


c: text/html

text:
Mutu 20
Kodi Bungwe Lolamulira Limagwira Ntchito Bwanji Masiku Ano?
Mu nthawi ya atumwi, panali kagulu kakang’ono ka “atumwi ndi akulu ku Yerusalemu,” omwe anali ngati bungwe lolamulira. Bungwe limeneli linkasankha zoyenera kuchita pa nkhani zofunika kwambiri zokhudza mpingo wonse wa Akhristu odzozedwa. (Machitidwe 15:2) Iwo akamakambirana, ankagwirizana mfundo imodzi chifukwa ankagwiritsa ntchito Malemba komanso chifukwa chakuti mzimu wa Mulungu unkawatsogolera. (Machitidwe 15:25) Izi n’zimenenso zimachitika masiku ano.
Mulungu akugwiritsa ntchito Bungwe Lolamulira pokwaniritsa chifuniro chake. Abale odzozedwa amene akutumikira m’bungweli amagwira mwakhama kwambiri ntchito yophunzitsa anthu Mawu a Mulungu. Popeza iwo atumikira Mulungu kwa nthawi yaitali, amadziwa bwino kutsogolera ntchito yathu komanso amadziwa bwino kuyankha mafunso okhudzana ndi nkhani zauzimu. Abalewa amakumana mlungu uliwonse kuti akambirane zinthu zokhudza mpingo wachikhristu padziko lonse. Mofanana ndi zomwe zinkachitika m’nthawi ya atumwi, Bungwe Lolamulira limapereka malangizo ochokera m’Baibulo kudzera m’makalata kapena potumiza oyang’anira oyendayenda komanso abale osiyanasiyana kumipingo. Zimenezi zimathandiza kuti anthu a Mulungu aziganiza ndiponso kuchita zinthu mofanana. (Machitidwe 16:4, 5) Bungwe Lolamulira limayang’anira ntchito yokonza chakudya chauzimu, limalimbikitsa anthu kuti aziona ntchito yolalikira za Ufumu kukhala yofunika kwambiri komanso limayang’anira ntchito yoika abale osiyanasiyana pa maudindo mumpingo.
Limatsogoleredwa ndi mzimu woyera wa Mulungu. Bungwe Lolamulira limadalira Yehova, Wolamulira wa Chilengedwe Chonse, komanso Yesu yemwe ndi Mutu wampingo, kuti azilitsogolera. (1 Akorinto 11:3; Aefeso 5:23) Anthu a m’Bungwe Lolamulira sadziona ngati atsogoleri a anthu a Mulungu. Koma iwo limodzi ndi Akhristu onse odzozedwa “amatsatira Mwanawankhosa [Yesu] kulikonse kumene akupita.” (Chivumbulutso 14:4) Abale a m’bungweli amayamikira kwambiri tikamawapempherera.
Kodi ndani anali m’bungwe lolamulira m’nthawi ya atumwi?
Kodi Bungwe Lolamulira masiku ano limasonyeza bwanji kuti limafunitsitsa kutsogoleredwa ndi Mulungu?
Onaninso
Kodi Ndani Anayambitsa Chipembedzo cha Mboni za Yehova?
Werengani nkhaniyi kuti mudziwe chifukwa chake tikunena kuti Charles Taze Russell si amene anayambitsa chipembedzo cha Mboni za Yehova.

robotstxt: allowed

filter: keep


text:
TIONE ZAKALE
Aristotle
ZAKA zoposa 2,300 zapitazo, Aristotle analemba mfundo zambiri zokhudza sayansi komanso nzeru za anthu. Anthu akhala akuphunzira ndiponso kuchita chidwi ndi zimene analembazo ndipo zinamasuliridwa m’zilankhulo zambiri. Pulofesa wina wa mbiri yakale dzina lake James MacLachlan analemba kuti: “Anthu a ku Europe ankakhulupirira mfundo za Aristotle zokhudza chilengedwe kwa zaka pafupifupi 2,000.” Nawonso Akatolika, Asilamu komanso anthu a matchalitchi ena akhala akuphunzitsa mfundo zina za Aristotle.
Aristotle Analemba Mabuku a Nkhani Zosiyanasiyana
Aristotle analemba nkhani zosiyanasiyana zokhudza zinthu monga makhalidwe, zilankhulo, malamulo, mphamvu yokoka, kayendedwe ka zinthu, zosangalatsa, ndakatulo, ndale, luso lolankhula ndi kulemba, sayansi ya zakuthambo, ya zinthu zamoyo komanso sayansi ya kaganizidwe ka anthu. Iye analembanso za mzimu wa munthu, womwe ankakhulupirira kuti umafa. Koma amadziwika kwambiri chifukwa cha zimene analemba zokhudza sayansi ya zamoyo ndiponso mfundo zimene munthu ayenera kutsatira kuti atsimikizire zinthu zinazake.
Kale akatswiri amaphunziro a ku Greece ankayang’anitsitsa zinthu za m’chilengedwe, kuziganizira mofatsa, kenako ankapeza njira imene angazifotokozere. Iwo ankaona kuti ngati ataganizira kwambiri mfundo zimene akuzidziwa kale akhoza kumvetsa zinthu zambiri zokhudza chilengedwe.
Zimenezi zinathandiza akatswiriwo kumvetsa zinthu zina zolondola, monga zoti zinthu za m’chilengedwe zimayenda mwadongosolo. Koma vuto n’lakuti analibe zipangizo zowathandiza kuona zinthu zakutali komanso zing’onozing’ono kwambiri. Choncho anthu anzeruwo, kuphatikizapo Aristotle, nthawi zina sankatulukira zolondola. Mwachitsanzo, ankakhulupirira kuti mapulaneti ndiponso nyenyezi zimayenda mozungulira dziko lapansi. Pa nthawi imeneyo, anthu ankaona kuti mfundoyi ndi yosatsutsika. Buku lina linati: “Zimene anthu ankaona komanso kuganiza zinkachititsa kuti azikhulupirira maganizo a anthu a ku Greece oti zinthu zakuthambo zimayenda mozungulira dziko lapansi.”—The Closing of the Western Mind.
Maganizo olakwikawa anakhudza moyo wa anthu ambiri chifukwa si asayansi okha amene ankaphunzitsa zimenezi.
Akatolika Anayamba Kuphunzitsa Mfundo za Aristotle
Kale ku Europe anthu ambiri omwe ankati ndi Akhristu ankaona kuti zimene Aristotle ankaphunzitsa ndi zoona. Atsogoleri a tchalitchi cha Katolika ankaphatikiza mfundo za Aristotle m’zimene ankaphunzitsa. Munthu wina wodziwika kwambiri amene ankachita zimenezi anali Thomas Aquinas. (Anabadwa cha m’ma 1224 ndipo anakhala ndi moyo pafupifupi zaka 50.) Patapita nthawi, mfundo yoti zinthu zakuthambo zimayenda mozungulira dziko lapansi inakhala mbali ya zikhulupiriro za Akatolika. Atsogoleri a matchalitchi ena monga Calvin ndiponso Luther anayambanso kuphunzitsa zimenezi ndipo ankanena kuti ndi mfundo yochokera m’Baibulo.—Onani bokosi lakuti, “ Sankamvetsa Bwino Malemba.”
Anthu ambiri ankaona kuti zimene Aristotle ankaphunzitsa ndi zoona
Wolemba mabuku wina dzina lake Charles Freeman anati: “Zinali zovuta kusiyanitsa zikhulupiriro zina za Akatolika ndi zimene Aristotle ankaphunzitsa chifukwa zinkafanana kwambiri.” Choncho anthu ankanena kuti zinali ngati Aquinas “anabatiza” Aristotle kuti akhale Mkatolika. Komabe Freeman analembanso kuti zoona zake n’zakuti “Aquinas ndi amene anakhala wotsatira wa Aristotle.” Zinali ngati tchalitchi chonse cha Katolika chinkatsatira Aristotle. N’chifukwa chake atsogoleri a tchalitchi cha Katolika anakakamiza katswiri wina wa sayansi ya zakuthambo ndiponso ya masamu dzina lake Galileo kuti asiye kuphunzitsa zoti dziko limayenda mozungulira dzuwa. * Anachita zimenezi ngakhale kuti Galileo anali atapeza umboni wotsimikizira zomwe ankaphunzitsazo. Koma n’zochititsa chidwi kuti Aristotle ankadziwa kuti mfundo zasayansi zimatha kusintha asayansi akatulukira mfundo zina zatsopano. Matchalitchi akanachita bwino kuzindikiranso mfundoyi.
^ ndime 11 Kuti mudziwe zambiri pa nkhaniyi, onani nkhani yakuti, “Galileo’s Clash With the Church” mu Galamukani! yachingelezi ya April 22, 2003.


text:
NKHANI YA PACHIKUTO: KODI MUYENERA KUOPA KUTHA KWA DZIKOLI?
Nkhani ya Kutha kwa Dziko, Kodi Ndi Yoopsa, Yosangalatsa Kapena Yokhumudwitsa?
Kodi mukuganiza bwanji za tsiku la 21 December, 2012, limene anthu ankanena kuti dziko litha malinga ndi kalendala ya anthu otchedwa Amaya? Mogwirizana ndi zimene munkayembekezera pa tsikuli, mwina munasangalala poona kuti zimene munkaopa sizinachitike, kapena munakhumudwa chifukwa zimene munkayembekezera sizinachitike mwinanso zinakupangitsani kuti musakhalenso ndi chidwi ndi nkhaniyi poona kuti mapeto akuchedwa. Kodi n’kutheka kuti anthu anangolakwitsa kunena kuti dziko litha pa 21 December, 2012 monga mmene akhala akuchitira m’mbuyomu?
Kodi Baibulo limafotokoza zotani pa nkhani ya “kutha kwa dziko lino lapansi?” (Mateyu 24:3, Chipangano Chatsopano Cholembedwa M’Chichewa Chamakono) Anthu ena amaopa kuti dzikoli lidzawotchedwa ndi moto pamene ena amachita chidwi kuti adzaone zomwe zidzachitike pa nthawiyo. Anthu ambiri anatopa ndi kuuzidwa kuti dzikoli litha posachedwa. Kodi zimene anthu amanenazi zidzachitikadi kapena zangokhala zinthu zimene amangoganiza basi?
Mwina mungadabwe ndi zimene Baibulo limanena pa nkhani ya kutha kwa dziko. Baibulo limatilimbikitsa kuti tiziyembekezera mapeto a dzikoli. Koma limanenanso kuti anthu ena amataya mtima poona kuti mapetowo akuchedwa. Tikukupemphani kuti muone mayankho a m’Baibulo a mafunso amene anthu ambiri amafunsa okhudza kutha kwa dziko.
Kodi dzikoli lidzawotchedwa ndi moto?
ZIMENE BAIBULO LIMANENA: ‘Mulungu anakhazikitsa dziko lapansi pamaziko olimba. Silidzagwedezeka mpaka kalekale, mpaka muyaya.’—SALIMO 104:5.
Dziko lapansili silidzawonongedwa ndi moto kapena china chilichonse. Baibulo limasonyeza kuti Mulungu analenga dzikoli kuti anthu azikhalamo mpaka kalekale. Baibulo pa Salimo 37:29 limati: “Olungama adzalandira dziko lapansi, ndipo adzakhala mmenemo kwamuyaya.”—Salimo 115:16; Yesaya 45:18.
Mulungu atalenga zinthu zambirimbiri kuphatikizapo dziko lapansili, ananena kuti “zinali zabwino kwambiri,” ndipo amaonabe kuti zimene analengazo ndi zabwino. (Genesis 1:31) M’malo mowononga dzikoli, iye akulonjeza ‘kuwononga amene akuwononga dziko lapansi’ ndi kuteteza dzikoli kuti anthu asapitirizebe kuliwononga mpaka kalekale.—Chivumbulutso 11:18.
Mwina mungaganize kuti lemba la 2 Petulo 3:7 limanena kuti dziko lapansi lidzawotchedwa ndi moto chifukwa vesili limati: “Kumwamba kumene kulipo panopa limodzi ndi dziko lapansi, azisungira moto.” Kodi zimenezi zikusonyeza kuti dziko lapansili lidzawotchedwa ndi moto? Dziwani kuti nthawi zina Baibulo limagwiritsa ntchito mawu akuti “kumwamba,” “dziko lapansi,” ndi “moto” mophiphiritsa. Mwachitsanzo, pa Genesis 11:1 Baibulo limati: “Dziko lapansi linali la chinenedwe chimodzi ndi chilankhulidwe chimodzi.” (Buku Lopatulika Ndilo Mau a Mulungu) Pamenepa mawu akuti “dziko lapansi” akutanthauza anthu.
Mavesi ena m’chaputala 3 cha 2 Petulo amasonyeza kuti kumwamba, dziko lapansi komanso moto zimene zikutchulidwa m’chaputalachi n’zophiphiritsa. Mwachitsanzo, vesi 5 ndi 6 limayerekezera zimenezi ndi zomwe zinachitika pa nthawi ya Chigumula cha Nowa. Pa nthawiyo anawonongedwa ndi anthu osati dziko lenilenili. “Dziko” limene linawonongedwa pa nthawi ya Chigumulacho ndi anthu osamvera Mulungu. Chigumulacho chinawononganso “kumwamba” kutanthauza anthu amene ankalamulira pa nthawiyo. (Genesis 6:11) Mofanana ndi zimenezi, lemba la 2 Petulo 3:7 limalosera za chiwonongeko cha maboma ndi anthu oipa ndipo popeza anthuwa akadzawonongedwa sadzakhalakonso mpaka kalekale, zidzangokhala ngati awonongedwa ndi moto.
Kodi n’chiyani chidzachitike pa kutha kwa dziko?
ZIMENE BAIBULO LIMANENA: “Dziko likupita limodzi ndi chilakolako chake, koma wochita chifuniro cha Mulungu adzakhala kosatha.”—1 YOHANE 2:17.
“Dziko” limene likutchulidwa palembali kuti likupita si dziko lapansi lenilenili, koma ndi anthu amene zochita zawo sizigwirizana ndi zofuna za Mulungu. Monga mmene dokotala amachitira kuti amangochotsa chotupa pofuna kupulumutsa moyo wa wodwala, Mulungunso adzachotsa anthu oipa kutanthauza ‘kuwapha’ n’cholinga chakuti anthu abwino asangalale ndi moyo padziko lapansili. (Salimo 37:9) Choncho tingati anthu abwino adzasangalala ‘dzikoli’ likadzatha kapena kuti anthu oipa akadzawonongedwa.
Zimenezi zikusonyeza kuti kutha kwa dzikoli ndi nkhani yosangalatsa kwa anthu abwino. Poganizira mfundo imeneyi omasulira Baibulo ena anamasulira kuti: “Mapeto a nthawi ino.” (Mateyu 24:3) Popeza dziko lapansili ndiponso anthu abwino sadzawonongedwa, Baibulo limasonyeza kuti anthu abwinowo ndiwo adzapange dziko latsopano.—Luka 18:30.
Yesu anatchula nthawi imeneyo kuti ndi “nthawi yakukonzanso zinthu zonse.” Pa nthawi imeneyo iye adzachititsa anthu kukhalanso angwiro ngati mmene Mulungu ankafunira. (Mateyu 19:28, Chipangano Chatsopano mu M’Chichewa cha Lero) Pa nthawiyo anthu adzasangalala ndi madalitso otsatirawa:
Dziko laparadaiso lomwe mudzakhala chitetezo ndipo aliyense zinthu zizidzamuyendera bwino. —Yesaya 35:1; Mika 4:4.
Ntchito yabwino ndiponso yosangalatsa. —Yesaya 65:21-23.
Matenda onse adzatha.—Yesaya 33:24.
Ukalamba udzatha.—Yobu 33:25.
Akufa adzaukitsidwa.—Yohane 5:28, 29.
Ngati timachita “chifuniro cha Mulungu” sitiyenera kuopa kutha kwa dzikoli koma tiyenera kusangalala nako.
Kodi mapeto ali pafupidi?
ZIMENE BAIBULO LIMANENA: “Mukadzaona zimenezi zikuchitika, mudzadziwe kuti ufumu wa Mulungu wayandikira.”—LUKA 21:31.
Pulofesa Richard Kyle analemba m’buku lake kuti, “kusintha kwa zinthu padzikoli kukuchititsa kuti anthu azinena zosiyanasiyana zokhudza kutha kwa dziko” makamaka ngati sakutha kumvetsa bwino chifukwa chake zinthu zikusintha choncho.—The Last Days Are Here Again.
Komabe aneneri amene analemba zokhudza kutha kwa dzikoli m’Baibulo, sanalosere potengera mmene zinthu zinalili m’nthawi yawo. M’malomwake iwo anauziridwa ndi Mulungu kufotokoza zinthu zimene zidzasonyeze kuti dzikoli lili pafupi kutha. Taonani ena mwa maulosi amenewa ndipo muone ngati akukwaniritsidwadi m’nthawi yathu ino.
Nkhondo, njala, zivomezi ndiponso miliri ya matenda oopsa.—Mateyu 24:7; Luka 21:11.
Kuwonjezeka kwa anthu ophwanya malamulo.—Mateyu 24:12.
Anthu akuwononga dziko.—Chivumbulutso 11:18.
Anthu odzikonda, okonda ndalama komanso okonda zosangalatsa koma osakonda Mulungu.—2 Timoteyo 3:2, 4.
Kutha kwa mabanja.—2 Timoteyo 3:2, 3.
Kunyalanyaza umboni woti mapeto ayandikira.—Mateyu 24:37-39.
Kulalikidwa kwa uthenga wabwino wa Ufumu wa Mulungu.—Mateyu 24:14.
Monga mmene Yesu ananenera, popeza tikuona “zinthu zonsezi,” tiyenera kudziwa kuti mapeto a dzikoli ali pafupi. (Mateyu 24:33) A Mboni za Yehova amakhulupirira kuti pali umboni wonse woti mapeto ali pafupi ndipo amauza ena zimene amakhulupirirazi mwa kulalikira m’mayiko okwana 236.
Popeza mapeto sanafike pa nthawi imene ena ankakhulupirira kuti afika, kodi ndiye kuti sadzafika?
ZIMENE BAIBULO LIMANENA: “Pamene azidzati: ‘Bata ndi mtendere!’ chiwonongeko chodzidzimutsa chidzafika pa iwo nthawi yomweyo monga zowawa za pobereka za mkazi wapakati, ndipo sadzapulumuka.”—1 ATESALONIKA 5:3.
Baibulo limayerekezera kuwonongedwa kwa dzikoli ndi zowawa za pobereka zimene zimayamba mwadzidzidzi. Zochitika pa nthawi yoti mapeto atsala pang’ono kufika ndi zofanana ndi zimene zimachitikira mayi woyembekezera. Ululu umene amamva miyezi ikamapita, umamuthandiza kudziwa kuti masiku ake obereka ayandikira. Dokotala akhoza kumuuza deti limene mwana wake adzabadwe. Koma ngakhale detilo litayandikira kwambiri n’kupezeka kuti mayiyo matenda sanamuyambe, akhozabe kukhala ndi chikhulupiriro choti mwana wake abadwa pasanapite masiku ambiri. Mofanana ndi zimenezi, ngakhale kuti mapeto sanafike pa nthawi imene ena ankakhulupirira kuti afika, sizikutanthauza kuti mfundo yoti tili ‘m’masiku otsiriza’ ndi yabodza.—2 Timoteyo 3:1.
Mwina mungafunse kuti, ‘Ngati palidi umboni woti mapeto ali pafupi, n’chifukwa chiyani anthu ambiri sakuzindikira zimenezi?’ Baibulo limanena kuti mapeto akamadzayandikira, anthu ambiri adzakana dala umboni woti mapetowo ayandikira. Iwo sadzakhulupirira kuti tili m’masiku otsiriza komanso kuti zinthu m’dzikoli zikuipiraipira ndipo azidzanena monyoza kuti: “Kuchokera tsiku limene makolo athu anamwalira, zinthu zonse zikupitirirabe chimodzimodzi ngati mmene zakhalira kuyambira pa chiyambi cha chilengedwe.” (2 Petulo 3:3, 4) Choncho zizindikiro zoti tili m’masiku otsiriza zikuoneka bwino, koma anthu ambiri akungonyalanyaza dala.—Mateyu 24:38, 39.
M’nkhaniyi tangokambiranako umboni wina wa m’Malemba wosonyeza kuti mapeto ayandikira. * Kodi mungakonde kudziwa zambiri pa nkhaniyi? Pemphani a Mboni za Yehova kuti aziphunzira nanu Baibulo. Mukhoza kumaphunzirira kunyumba kwanu kapena pamalo aliwonse amene mungafune kapenanso mukhoza kumaphunzira pafoni. Phunziroli limakhala laulere chofunika kwa inu n’kungopeza nthawi yophunzirayo ndipo mudzapindula kwambiri.
^ ndime 39 Kuti mudziwe zambiri werengani mutu 9 wakuti “Kodi Tili ‘M’masiku Otsiriza’?” m’buku lakuti Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova.
Onaninso
Kodi Tilidi ‘M’masiku Otsiriza’?
Werengani nkhaniyi kuti mumve mmene zochita za anthu zikusonyezera kuti tilidi ‘m’masiku otsiriza’ omwe Baibulo linaneneratu
Kodi Phunziro la Baibulo Limachitika Bwanji?
A Mboni za Yehova padziko lonse lapansi amadziwika bwino chifukwa cha ntchito yawo yophunzitsa anthu Baibulo kwaulere. Onani mmene amaphunzitsira.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
5 Pitani mukayendeyende m’misewu ya mu Yerusalemu kuti mukaone, mukafufuze m’mabwalo ake ndi kudziwa ngati mungapezeke munthu,+ ngati muli aliyense wochita chilungamo,+ kapena aliyense wokhulupirika.+ Ngati mungamupeze munthu woteroyo, ndidzaukhululukira mzinda umenewu.
2 Ngakhale atalumbira kuti: “Pali Yehova Mulungu wamoyo!” adzakhala akulumbira mwachinyengo.+
3 Inu Yehova, kodi maso anu sakulakalaka kuona munthu wokhulupirika?+ Mwawalanga+ koma sanamve kupweteka.+ Ngakhale kuti munatsala pang’ono kuwafafaniza onse,+ iwo sanaphunzirepo kanthu.+ Anaumitsa nkhope zawo ngati thanthwe.+ Ndipo anakana kubwerera kwa inu.+
4 Ine ndinati: “Ndithudi, amenewa ndi anthu onyozeka. Anachita zinthu mopusa, pakuti anakana njira ya Yehova. Anakana chilamulo cha Mulungu wawo.+
5 Ndidzapita kwa akuluakulu ndi kulankhula nawo,+ pakuti mosakayikira aganizira njira ya Yehova ndi chilamulo cha Mulungu wawo.+ Ndithudi onsewo athyola goli la Mulungu ndipo mosakayikira adula zomangira za Mulungu.”+
6 N’chifukwa chake mkango wa m’nkhalango wawaukira, mmbulu wa m’chipululu ukupitirizabe kuwawononga+ ndipo kambuku akukhalabe tcheru pa mizinda yawo.+ Aliyense wotuluka m’mizindayo amakhadzulidwakhadzulidwa, chifukwa zolakwa zawo zachuluka ndipo zochita zawo za kusakhulupirika zawonjezeka kwambiri.+
7 Kodi ndingakukhululukire bwanji zinthu zimenezi? Ana ako aamuna andisiya ndipo amalumbira+ pa zinthu zina osati Mulungu.+ Ndinali kuwapatsa zofuna zawo+ koma anapitiriza kuchita chigololo+ ndipo anali kupita kunyumba ya hule m’magulumagulu.
8 Iwo akhala ngati mahatchi amphongo achilakolako champhamvu chofuna kukwera, okhala ndi mavalo amphamvu. Aliyense amamemesa mkazi wa mnzake.+
9 “Kodi sindiyenera kuwalanga chifukwa cha zinthu zimenezi?” watero Yehova.+ “Kapena kodi sindiyenera kubwezera mtundu wa anthu amakhalidwe oterewa?”+
10 “Bwerani mudzaukire mizere yake ya mitengo ya mpesa ndi kuiwononga,+ koma anthu inu musaifafaniziretu.+ M’chotsereni mphukira zake zamasamba ambiri chifukwa si za Yehova.+
11 Pakuti a m’nyumba ya Isiraeli ndi a m’nyumba ya Yuda andichitiradi zachinyengo,” watero Yehova.+
12 “Iwo akana Yehova, ndipo akunena kuti, ‘Iye kulibe.+ Ndipo ife tsoka silidzatigwera. Sitidzaona lupanga lililonse kapena njala yaikulu.’+
13 Aneneri nawonso akulankhula zopanda pake ndipo mwa iwo mulibe mawu a Mulungu.+ Iwo adzakhala opanda pake ngati mawu awo omwewo.”
14 Chotero Yehova, Mulungu wa makamu wanena kuti: “Pakuti iwo akunena zimenezi, ndichititsa mawu anga m’kamwa mwako kukhala ngati moto+ koma anthu awa adzakhala ngati nkhuni ndipo motowo udzawanyeketsa.”+
15 “Tsopano anthu inu, ndikukubweretserani mtundu wa anthu akutali,+ inu a m’nyumba ya Isiraeli,” watero Yehova. “Umenewu ndi mtundu umene wakhalapo kwa nthawi yaitali,+ mtundu wakale, mtundu umene chilankhulo chawo simuchidziwa ndipo simungamve ndi kuzindikira zimene akulankhula.
16 Kachikwama kawo koikamo mivi kali ngati manda otseguka. Onse ndi amuna amphamvu.+
17 Iwo adzadya zokolola zanu ndi mkate wanu.+ Amuna amenewo adzadya ana anu aamuna ndi ana anu aakazi. Adzadya nkhosa zanu ndi ng’ombe zanu. Adzadya mtengo wanu wa mpesa ndi mtengo wanu wa mkuyu.+ Iwo adzagwetsa ndi lupanga mizinda yanu imene mumaidalira, yokhala ndi mipanda yolimba kwambiri.”
18 Yehova wanena kuti: “Ngakhale masiku amenewo sindidzakufafanizani nonse anthu inu.+
19 Ndiyeno mudzanena kuti, ‘N’chifukwa chiyani Yehova Mulungu wathu watichitira zonsezi?’+ Pamenepo ukawayankhe kuti, ‘Popeza mwandisiya ine Mulungu wanu ndipo mwapita kukatumikira mulungu wachilendo m’dziko lanu, mudzatumikiranso alendo m’dziko limene si lanu.’”+
20 Mukanene izi m’nyumba ya Yakobo ndi kuzilengeza mu Yuda kuti:
21 “Tsopano tamverani izi anthu opusa inu, anthu opanda nzeru mumtima mwanu,+ amene muli ndi maso koma simukuona,+ muli ndi makutu koma simukumva.+
22 ‘Kodi simundiopa?’+ watero Yehova. ‘Kapena kodi simukumva ululu waukulu chifukwa cha ine?+ Ine ndinaika mchenga kukhala malire a nyanja, malire okhalapo mpaka kalekale amene nyanjayo singadutse. Ngakhale kuti mafunde amawinduka sangadutse malirewo ndipo ngakhale amachita phokoso sangawapitirire.+
23 Koma anthu awa ali ndi mtima wouma ndi wopanduka. Achoka panjira yanga ndipo akuyenda m’njira yawo.+
24 Mumtima mwawo sananene kuti: “Tsopano tiyeni tiope Yehova Mulungu wathu,+ amene amatigwetsera mvula. Amatigwetsera mvula yoyamba ndi yomalizira pa nyengo yake,+ ndipo amaonetsetsa kuti tili ndi milungu yoikidwiratu imene timakolola.”+
25 Zolakwa zanu ndi zimene zachititsa kuti zinthu zimenezi zithe ndipo machimo anu akutsekerezerani zabwino.+
26 “‘Zili choncho, chifukwa pakati pa anthu anga papezeka anthu oipa.+ Iwo amawabisalira ndi kuwayang’anitsitsa ngati mmene wosaka mbalame amachitira.+ Awatchera msampha wowononga pakuti iwo amagwira anthu.
27 Nyumba zawo zadzaza chinyengo+ ngati mmene mbalame zimadzazira m’chikwere. N’chifukwa chake iwo alemera ndipo apeza chuma chambiri.+
28 Iwo anenepa+ ndipo matupi awo asalala. Achitanso zinthu zoipa zosawerengeka. Iwo sanaweruze mlandu wa munthu aliyense mwachilungamo,+ ngakhale mlandu wa mwana wamasiye,+ pofuna kuti zinthu ziwayendere bwino.+ Iwo sanachitire chilungamo munthu wosauka.’”
29 “Kodi sindiyenera kuwalanga chifukwa cha zinthu zimenezi?” watero Yehova. “Kapena kodi sindiyenera kubwezera mtundu wa anthu amakhalidwe oterewa?+
30 Chinthu chodabwitsa, chinthu choopsa, chafika m’dziko:+
31 Aneneri akulosera monama,+ ndipo ansembe akupondereza anthu ndi mphamvu zawo.+ Anthu anga nawonso akukonda zimenezi.+ Ndipo kodi anthu inu mudzachita chiyani pamapeto pake?”+
Patsani ena
Patsani ena
Yeremiya 5
Baibulo la Dziko Latsopano la Malemba Opatulika
https://www.jw.org/finder?docid=1011452&Book=24&Chapter=5&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D5%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Nkhani 31: Mose ndi Aroni Aona Farao
MOSE atabwerera ku Igupto, anauza mkulu wake Aroni zonse ponena za zozizwitsa’zo. Ndipo Mose ndi Aroni atazisonyeza kwa Aisrayeli, anthu onse akukhulupirira kuti Yehova anali nawo.
Ndiyeno Mose ndi Aroni anamka kukaonana ndi Farao. Iwo anamuuza kuti: ‘Atero Yehova Mulungu wa Israyeli, “Lola anthu anga apite kwa masiku atatu, kuti akandilambire m’chipululu.” Farao anayankha nati: ‘Sindikhulupirira Yehova. Ndipo sindidzalola Israyeli apite.’
Farao anakwiya, chifukwa anthu’wo anafuna nthawi ya kusakhala pa ntchito kuti akalambire Yehova. Chotero anawaumiriza kugwira ntchito mwamphamvu koposa kale. Aisrayeli anasuliza Mose pa kuchitiridwa kwao moipa, ndipo Mose anamva chisoni. Koma Yehova anamuuza kusadera nkhawa. ‘Ndidzam’chititsa kuwalola kupita,’ anatero Yehova.
Mose ndi Aroni anakaona’nso Farao. Nthawi ino iwo akuchita chozizwitsa. Aroni anaponya pansi ndodo yake, nikhala chinjoka. Koma amatsenga a Farao nawo’nso anaponya zao, nazionekera njoka. Koma, onani! Njoka ya Aroni ikumeza njoka za amatsenga’wo. Farao sakulolabe Aisrayeli kumuka.
Nthawi inafika kenako yoti Yehova aphunzitse Farao phunziro. Kodi mukudziwa m’mene anachitira? Kunali mwa kudzetsa miriri 10, kapena zobvuta zazikulu, pa Igupto.
Miriri yambiri itachitidwa, Farao akuitana Mose, nati: ‘Letsa mliri’wo, ndipo ndidzawalola amuke.’ Koma utaleka mliri’wo, Farao ankasintha maganizo ake. Sankalola anthu’wo kumuka. Koma, kenako, utatha mliri wa 10, Farao akulola Aisrayeli kumuka.
Kodi mukudziwa uli wonse wa miriri 10’yo? Tiyeni tione.
Ekisodo 4:27-31; 5:1-23; 6:1-13, 26-30; 7:1-13.
Mafunso
- Kodi zozizwitsa zimene Mose ndi Aroni anachita zinawakhudza motani Aisrayeli?
- Kodi Mose ndi Aroni anauza Farao chiyani, ndipo kodi Farao anayankha kuti chiyani?
- Monga momwe asonyezera pachithunzipa, kodi Aroni ataponya ndodo yake pansi chinachitika n’chiyani?
- Kodi Yehova anaphunzitsa bwanji Farao phunziro, ndipo kodi Farao anachitapo chiyani?
- Kodi chinachitika n’chiyani mliri wachikhumi utatha?
Mafunso ena
- Ŵerengani Ekisodo 4:27-31 ndi 5:1-23.
Kodi Farao anatanthauza chiyani pamene ananena kuti: “Sindim’dziŵa Yehova.” (Eks. 5:2; 1 Sam. 2:12; Aroma 1:21)
- Ŵerengani Ekisodo 6:1-13, 26-30.
Kodi Yehova sanadzidziŵikitse kwa Abrahamu, Isake, ndi Yakobo m’lingaliro lotani? (Eks. 3:13, 14; 6:3; Gen. 12:8)
Kodi zikutipangitsa ifeyo kumva bwanji podziŵa kuti Yehova anamugwiritsirabe ntchito Mose, ngakhale kuti Moseyo ankadziona kuti sanali woyenera kugwira ntchito imene anapatsidwa? (Eks. 6:12, 30; Luka 21:13-15)
- Ŵerengani Ekisodo 7:1-13.
Pamene Mose ndi Aroni molimba mtima anauza Farao ziweruzo za Yehova, kodi anasiyira atumiki a Mulungu masiku ano chitsanzo chotani? (Eks. 7:2, 3, 6; Mac. 4:29-31)
Kodi Yehova anasonyeza bwanji kuti anali wopambana kuposa milungu ya ku Igupto? (Eks. 7:12; 1 Mbiri 29:12)
Onaninso
Mulungu Anatuma Mose ku Iguputo
N’chifukwa chiyani Farao sanamvere zimene Mose ndi Aroni anamuuza? Kodi Farao anakumana ndi mavuto otani chifukwa chosamvera?


text:
Malonda / Kumwa
Antonov An-12BK Bakuman FSX & P3D
Kukongola Antonov AN-12BK (Bakuman) analengedwa ndi Vladimir Zhyhulskiy ndi kusinthidwa ndi Philippe Wallaert. Anaphatikizapo ndi VC ndi kanyumba 3D, 2D gulu mu widescreen (16 / 9), mwambo zikumveka, alpha njira kudzudzulidwa mawonekedwe, repaints anayi (kunagwa Nyamulani, Air Alliance Ukraine, Russian Navy, Moskovia ndege), pamwamba makanema ojambula pamanja, gauges weniweni, GPWS, milozo, Paintkit.
The Antonov An-12 (NATO akuti Bakuman) ndi sing'anga asilikali zoyendera ndege. Nthawi zambiri ankamuona ngati ofanana Soviet wa wotchuka American Hercules, komabe sanali kutulutsa manambala lalikulu ndipo sanakhoze ziyenda monga mpikisano la kumadzulo.
The Antonov An-12 (NATO akuti Bakuman) ndi sing'anga asilikali zoyendera ndege. Nthawi zambiri ankamuona ngati ofanana Soviet wa wotchuka American Hercules, komabe sanali kutulutsa manambala lalikulu ndipo sanakhoze ziyenda monga mpikisano la kumadzulo.
Kukula 30.4 MB
Downloads 3 319
Analenga 13-09-2016 22: 04: 23
Anasintha 14-09-2016 00: 31: 43
License
Freeware
Auto-kukhazikitsa: okhazikitsa Baibulo 10
3D Pafupifupi Cockpit
Port-Pa FS2004 (palibe DXT10)
Kuwonjezera pa yogwirizana ndi FSX & FSX-Mpweya wotentha & Prepar3D v1 v2 v3
Malonda / Kumwa


text:
Khalanibe Otetezeka M’chigwa cha Yehova
“Yehova adzapita kukamenyana ndi anthu a mitundu inawo ngati mmene anachitira pomenyana ndi adani ake m’mbuyomu.”—ZEK. 14:3.
1, 2. Kodi ndi nkhondo iti imene yatsala pang’ono kuchitika? Nanga atumiki a Mulungu sadzayenera kuchita chiyani pa nkhondoyi?
PA October 30, 1938, anthu ambirimbiri ku United States anali kumvetsera sewero la pa wailesi. Sewerolo linali lochokera m’buku la nkhani yopeka yonena za nkhondo ya pakati pa dziko lapansi ndi la Mars. Ngakhale kuti analengeza kuti ndi sewero, anthu ambiri ankaganiza kuti ndi zenizeni ndipo ankachita mantha. Choncho anthu ambiri anayesetsa kuchita zinthu zoti adziteteze.
2 Koma pali nkhondo yeniyeni imene yatsala pang’ono kuchitika. Ngakhale zili choncho, anthu ambiri sakuikonzekera. Nkhondo imeneyi imafotokozedwa m’Baibulo, limene ndi Mawu a Mulungu, osati m’buku la nkhani zongopeka. Nkhondo imeneyi imatchedwa Aramagedo ndipo pa nkhondoyi Mulungu adzawononga dziko loipali. (Chiv. 16:14-16) Atumiki a Mulungu sadzayenera kudziteteza kwa adani ochokera kudziko lina. Koma adzaona Mulungu akuwapulumutsa m’njira yodabwitsa kwambiri.
3. Kodi tikambirana ulosi uti? N’chifukwa chiyani ulosiwu ndi wofunika kwambiri kwa ife?
3 Ulosi wopezeka pa Zekariya 14 umanena za nkhondo ya Aramagedo. Ngakhale kuti unalembedwa zaka zoposa 2,500 zapitazo, ndi wofunika kwambiri kwa ife. (Aroma 15:4) Umafotokoza zimene zinachitikira anthu a Mulungu kuyambira mu 1914 pamene Ufumu wa Mesiya unakhazikitsidwa kumwamba komanso zinthu zochititsa chidwi zimene zichitike posachedwapa. Ulosiwu umanena za kukonzedwa kwa “chigwa chachikulu kwambiri” ndiponso kutuluka kwa “madzi amoyo.” (Zek. 14:4, 8) M’nkhaniyi, tiona kuti chigwachi n’chofunika kwambiri kuti anthu a Yehova atetezedwe. Tionanso tanthauzo la madzi amoyo ndipo tikamvetsa tanthauzo lake, tidzazindikira kufunika kwa madziwo komanso tidzakhala ndi mtima wofuna kuwamwa. Choncho n’kofunika kwambiri kuti tiganizire mozama ulosi umenewu.—2 Pet. 1:19, 20.
“TSIKU LA YEHOVA” LINAYAMBA
4. (a) Kodi “tsiku la Yehova” linayamba liti? (b) Kodi atumiki a Yehova analengeza za chiyani kwa zaka zambiri chisanafike chaka cha 1914? Nanga atsogoleri a dzikoli anatani atamva?
4 Chaputala 14 cha buku la Zekariya chimayamba ndi mawu onena za “tsiku la Yehova.” (Werengani Zekariya 14:1, 2.) Kodi tsiku limeneli ndi liti? Ndi “tsiku la Ambuye” limene linayamba pamene “ufumu wa dziko” unakhala “ufumu wa Ambuye wathu ndi wa Khristu wake.” (Chiv. 1:10; 11:15) Tsiku limeneli linayamba mu 1914, pamene Ufumu wa Mesiya unakhazikitsidwa kumwamba. Chakachi chisanafike, atumiki a Yehova analengeza kwa zaka zambiri kwa anthu a mitundu yonse kuti mapeto a ‘nthawi zoikidwiratu za anthu a mitundu ina’ adzafika mu 1914. (Luka 21:24) Ananenanso kuti m’chakachi, dziko lidzalowa m’nyengo ya mavuto aakulu kuposa kale lonse. Kodi anthu anatani atamva zimenezi? M’malo momvera chenjezo la pa nthawi yake limeneli, atsogoleri andale ndiponso achipembedzo anayamba kunyoza ndiponso kuzunza odzozedwa amene ankalalikira mwakhamawa. Pochita zimenezi, iwo ankanyozanso Mulungu Wamphamvuyonse. Tikutero chifukwa chakuti akazembe odzozedwa a Ufumuwa ankaimira “Yerusalemu wakumwamba.” Mawu oti “Yerusalemu wakumwamba” akutanthauza Ufumu wa Mesiya ndipo odzozedwawa ndi mbali ya Ufumuwo.—Aheb. 12:22, 28.
5, 6. (a) Kodi anthu a mitundu anachitira chiyani “mzindawu” ndi “nzika” zake? (b) Kodi “anthu otsala” akuimira ndani?
5 Pofotokoza zimene anthu a mitundu adzachite, Zekariya anati: “Mzindawu [Yerusalemu] udzalandidwa.” “Mzindawu” ukuimira Ufumu wa Mulungu. Akhristu odzozedwa amene atsala padzikoli ndi “nzika” za Ufumuwu. (Afil. 3:20) ‘Mzindawu unalandidwa’ pa nthawi ya nkhondo yoyamba ya padziko lonse pamene abale ena omwe ankayang’anira mbali ya padziko lapansi ya gulu la Yehova anamangidwa. Iwo anaikidwa m’ndende mumzinda wa Atlanta ku Georgia, ku United States. Anthu okhulupirika ankachitiridwa zinthu zopanda chilungamo komanso zankhanza. Analetsedwa kufalitsa mabuku ndiponso kulalikira za Ufumu. Apa zinali ngati ‘katundu wa m’nyumba watengedwa.’
6 Adani anali ambiri ndipo ananamizira anthu a Mulungu nkhani zambiri, kuwatsutsa ndiponso kuwazunza. Koma kulambira koona sikunathetsedwe. Panali “anthu otsala” kapena kuti odzozedwa okhulupirika ena amene sanalolere ‘kuchotsedwa mumzindawu.’
7. Kodi chitsanzo cha Akhristu odzozedwa chimathandiza bwanji atumiki a Yehova masiku ano?
7 Kodi ulosiwu unangokwaniritsidwa pa nthawi ya nkhondo yoyamba ya padziko lonse basi? Ayi. Odzozedwawa limodzi ndi anzawo okhulupirika amene akuyembekezera kudzakhala padziko lapansi anapitiriza kuzunzidwa. (Chiv. 12:17) Mwachitsanzo, anazunzidwa kwambiri pa nthawi ya nkhondo yachiwiri ya padziko lonse. Chitsanzo cha Akhristu odzozedwa okhulupirikawa chimathandiza atumiki a Mulungu masiku ano kupirira mayesero. Chifukwa cha chikhulupiriro chawo, iwo amakumana ndi mayesero monga kunyozedwa ndi achibale komanso anzawo akuntchito kapena akusukulu. (1 Pet. 1:6, 7) Kulikonse kumene amakhala, atumiki a Yehova akuyesetsa kwambiri ‘kulimbikira mu mzimu umodzi’ ndipo ‘sachita mantha ndi owatsutsa.’ (Afil. 1:27, 28) Koma kodi anthu a Yehova angapeze kuti chitetezo m’dziko limene limadana nawo?—Yoh. 15:17-19.
YEHOVA ANAKONZA “CHIGWA CHACHIKULU KWAMBIRI”
8. (a) Kodi m’Baibulo nthawi zina mapiri amaimira chiyani? (b) Kodi “phiri la mitengo ya maolivi” likuimira chiyani?
8 Popeza kuti Yerusalemu, kapena kuti “mzindawu,” akuphiphiritsira Yerusalemu wakumwamba ndiye kuti ‘phiri la mitengo ya maolivi limene lili moyang’anizana ndi Yerusalemu’ ndi lophiphiritsanso. Kodi phirili likuimira chiyani? Kodi “kugawanika pakati” kwa phirili n’kukhala mapiri awiri kumatanthauza chiyani? Nanga n’chifukwa chiyani Yehova amanena kuti onsewa ndi ‘mapiri ake’? (Werengani Zekariya 14:3-5.) M’Baibulo, nthawi zina mapiri amaimira maufumu kapena kuti maboma. Baibulo limanenanso kuti madalitso ndiponso chitetezo zimachokera kuphiri la Mulungu. (Sal. 72:3; Yes. 25:6, 7) Choncho phiri la mitengo ya maolivi limene Mulungu amaima chakum’mawa kwa Yerusalemu likuimira ulamuliro wa Yehova wa chilengedwe chonse, kapena kuti ulamuliro wake wapamwamba kwambiri.
9. Kodi kugawanika kwa “phiri la mitengo ya maolivi” kumatanthauza chiyani?
9 Kodi kugawanika kwa phiri la mitengo ya maolivi kumatanthauza chiyani? Phirili, lomwe lili kum’mawa kwa Yerusalemu, linagawanika pamene Yehova anakhazikitsa ulamuliro wina wocheperapo. Ulamuliro wocheperapowu ndi Ufumu wa Mesiya ndipo wolamulira wake ndi Yesu Khristu. N’chifukwa chake Yehova amanena kuti mapiri onse awiriwa, amene anapangika “phiri la mitengo ya maolivi” litagawanika, ndi ake. (Zek. 14:4) Mapiri onsewa ndi a Yehova.
10. Kodi “chigwa chachikulu kwambiri” cha pakati pa mapiri awiriwa chikuimira chiyani?
10 Phiri lophiphiritsali litagawanika, hafu imodzi inapita kumpoto ndipo hafu ina inapita kum’mwera. Koma mapazi a Yehova anapondabe mapiri awiriwa. Ndiyeno pakati pa mapiri amene Yehova akupondawa, panapangika “chigwa chachikulu kwambiri.” Chigwachi chikuimira chitetezo chochokera kwa Mulungu chimene atumiki a Yehova amapeza akamagonjera ulamuliro wa Yehova wa chilengedwe chonse ndiponso Ufumu wa Mesiya. Izi zikusonyeza kuti Yehova adzaonetsetsa kuti kulambira koona kusathetsedwe. Kodi phirili linagawanika liti? Linagawanika pamene Ufumu wa Mesiya unakhazikitsidwa mu 1914. Awa anali mapeto a ‘nthawi za anthu a mitundu ina.’ Nanga atumiki a Mulungu anayamba liti kuthawira kuchigwa chophiphiritsachi?
ANTHU A YEHOVA ANAYAMBA KUTHAWIRA KUCHIGWACHI
11, 12. (a) Kodi anthu a Yehova anayamba liti kuthawira kuchigwa chophiphiritsa? (b) N’chiyani chikusonyeza kuti Yehova akuteteza anthu ake ndi dzanja lake lamphamvu?
11 Yesu anachenjeza otsatira ake kuti: “Mitundu yonse idzadana nanu chifukwa cha dzina langa.” (Mat. 24:9) Chidani chimenechi chakula kwambiri m’masiku omaliza a dziko loipali, kuyambira mu 1914. Ngakhale kuti adaniwo anaukira kwambiri odzozedwa amene anatsala padziko lapansi pa nthawi ya nkhondo yoyamba ya padziko lonse, odzozedwa okhulupirikawo sanatheretu. Mu 1919, iwo anamasulidwa mu ukapolo wa Babulo Wamkulu, yemwe akuimira zipembedzo zonse zonyenga padziko lapansi. (Chiv. 11:11, 12) * Pa nthawiyi, m’pamene anthu a Yehova anayamba kuthawira kuchigwa cha pakati pa mapiri ake.
12 Kuyambira mu 1919, chigwa cha Yehova chikupitiriza kuteteza atumiki ake padziko lonse. Kwa zaka zambiri, mayiko osiyanasiyana akhala akuletsa ntchito yolalikira ndiponso kufalitsa mabuku othandiza kuphunzira Baibulo a Mboni za Yehova. Zimenezi zikuchitikabe m’mayiko ena. Koma kaya ayesetse bwanji, sangathetse kulambira koona. Yehova adzateteza anthu ake ndi dzanja lake lamphamvu.—Deut. 11:2.
13. N’chiyani chingatithandize kukhalabe m’chigwa choteteza cha Yehova? N’chifukwa chiyani tifunika kukhalabe m’chigwachi panopa kuposa kale lonse?
13 Tikamapitiriza kukhala okhulupirika kwa Yehova n’kukhalabe m’choonadi, Yehova ndiponso Yesu Khristu adzatiteteza. Palibe amene ‘angatitsomphole m’dzanja la Mulungu.’ (Yoh. 10:28, 29) Yehova ndi wofunitsitsa kutithandiza m’njira iliyonse imene tingafunikire kuti tizimumvera monga Wolamulira wa Chilengedwe Chonse ndiponso kugonjera Ufumu wa Mesiya. Tifunika kukhalabe m’chigwa cha chitetezo chifukwa chigwachi chidzathandiza kwambiri atumiki a Yehova pa chisautso chachikulu chimene changotsala pang’ono kuyamba.
YEHOVA AMENYANA NDI ADANI AKE POSACHEDWAPA
14, 15. Kodi anthu amene ali kunja kwa chigwa zidzawathera bwanji pamene Mulungu azidzamenya nkhondo?
14 Pamene mapeto a dzikoli akuyandikira, Satana aziukira kwambiri atumiki a Yehova. Koma ulendo wina umene iye adzaukira anthu a Yehova, adzaona zakuda. Yehova adzamenyana ndi adani ake n’kuwawononga. Pa nthawi imeneyo, Wolamulira Chilengedwe Chonse adzasonyeza kuposa kale lonse kuti ndi wamphamvu pa nkhondo.—Zek. 14:3.
15 Kodi anthu amene ali kunja kwa “chigwa chachikulu” zidzawathera bwanji pamene Mulungu azidzamenya nkhondo? Iwo sadzakhala ndi “kuwala kwapadera” kochokera kwa Mulungu. Pa nthawi imeneyo, “mahatchi, nyulu, ngamila, abulu amphongo ndi chiweto cha mtundu uliwonse” zidzazizidwa kwambiri moti sizingachite chilichonse. Nyama zimenezi zikuimira zida za nkhondo za anthu. Choncho zikusonyeza kuti zidazo zidzakhala zopanda ntchito. Yehova adzawagwetseranso “mliri.” Kaya mliriwu udzakhala weniweni kapena ayi, adani a Mulungu sadzakhalanso oopsa. Baibulo limanena kuti: ‘Maso awo adzawola ndiponso lilime lawo lidzawola.’ Izi zikutanthauza kuti azidzamenya nkhondo ngati anthu akhungu ndipo adzasowa chonena kuti atsutse Mulungu. (Zek. 14:6, 7, 12, 15.) Anthu ambirimbiri adzakhala kumbali ya Satana. Koma palibe mbali iliyonse ya dziko loipali imene idzapulumuke. (Chiv. 19:19-21) Baibulo limati: “Pa tsiku limenelo padzakhala anthu ophedwa ndi Yehova kuchokera kumalekezero a dziko lapansi kufikanso kumalekezero ena a dziko lapansi.”—Yer. 25:32, 33.
16. Pamene tikuyembekezera nthawi imene Mulungu adzamenye nkhondo, kodi tiyenera kuganizira mafunso ati? Nanga tiyeneranso kuchita chiyani?
16 Nthawi zonse anthu amavutika pa nkhondo ngakhale amene amapambana. Chakudya chimasowa ndipo katundu amawonongeka. Zinthu zimasokonekera komanso ufulu umachepa. Kodi ifeyo tidzatani ngati zoterezi zitatigwera? Kodi tidzachita mantha mpaka kufika posiya kukhala okhulupirika kwa Mulungu? Kodi tidzataya mtima n’kumaona kuti palibe mtengo wogwira? Pa nthawi ya chisautso chachikulu, tidzafunika kudalirabe kuti Yehova adzatipulumutsa ndiponso kukhalabe m’chigwa chake cha chitetezo.—Werengani Habakuku 3:17, 18.
“MADZI AMOYO ADZATULUKA”
17, 18. (a) Kodi “madzi amoyo” n’chiyani? (b) Kodi ‘nyanja ya kum’mawa’ ndiponso ‘nyanja ya kumadzulo’ zikuimira chiyani? (c) Kodi inuyo mukufunitsitsa kuchitabe chiyani?
17 Aramagedo ikadzatha, “madzi amoyo” azidzayenda mosalekeza kuchokera ku mpando wachifumu wa Mesiya. “Madzi amoyo” amenewa akuimira zonse zimene Yehova watipatsa kuti tikhale ndi moyo wosatha. ‘Nyanja ya kum’mawa’ ikuimira Nyanja Yakufa ndipo ‘nyanja ya kumadzulo’ ikuimira nyanja ya Mediterranean. Nyanja zonsezi zikutchulidwa pofotokoza za anthu. Nyanja Yakufa ikuimira anthu amene ali m’manda a anthu onse. Popeza kuti nyanja ya Mediterranean ili ndi zamoyo zambiri, ikuimira “khamu lalikulu” limene lidzapulumuke Aramagedo. (Werengani Zekariya 14:8, 9; Chiv. 7:9-15) Choncho magulu onse awiriwa adzamasulidwa ku imfa imene anatengera kwa Adamu. Izi zidzachitika akamadzamwa madzi ophiphiritsa ochokera ‘mumtsinje wa madzi a moyo.’—Chiv. 22:1, 2.
18 Ife tidzatetezedwa ndi Yehova kuti tipulumuke mapeto a dziko loipali n’kulowa m’dziko latsopano lachilungamo. Ngakhale kuti dzikoli limadana nafe, tiziyesetsa kukhalabe nzika zokhulupirika za Ufumu wa Mulungu. Tiziyesetsanso kukhalabe otetezeka m’chigwa cha Yehova.
^ ndime 11 Onani buku lakuti Mapeto Osangalatsa a Masomphenya a M’buku la Chivumbulutso Ayandikira, tsamba 169 mpaka 170.


text:
SIERRA LEONE NDI GUINEA
Yehova Wandithandiza
Jay Campbell
CHAKA CHOBADWA 1966
CHAKA CHOBATIZIDWA 1986
MBIRI YAKE Ndi wolumala koma anayamba upainiya wokhazikika.
NDINABADWA wolumala kuyambira m’chiuno ndipo ndinkakhala ku Freetown limodzi ndi mayi anga komanso mabanja ena angapo osauka. Ndinkachita manyazi komanso mantha kutuluka m’nyumba moti pamene ndinkakwanitsa zaka 18 ndinali nditangotuluka kamodzi kokha.
Ndiyeno ndili ndi zaka 18, mmishonale wina dzina lake Pauline Landis anafika kwathu n’kunena kuti akufuna kundiphunzitsa Baibulo. Nditamuuza kuti sinditha kuwerenga ndi kulemba, Pauline ananena kuti andiphunzitsa. Choncho ndinavomera.
Ndinkasangalala kwambiri ndi zimene ndinkaphunzira m’Baibulo. Tsiku lina ndinafunsa Pauline ngati angandilole kupita ku misonkhano yomwe inkachitikira pafupi. Ndinamuuza kuti: “Ndiyenda ndekha. Ndikwawa pogwiritsa ntchito matabwa anga.”
Pauline atabwera kudzanditenga, mayi anga komanso anthu ena ankaona kuti ndizunzika. Koma ndinangogwira matabwawo n’kuyamba kukwawa. Pamene tinkadutsa malo ena, aneba athu anakalipira Pauline n’kumati: “Iwee, kodi ukumuzunziranji munthu? Anayesapotu kuyenda ameneyo ndipo zinakanika.”
Ndiyeno Pauline anandifunsa mokoma mtima kuti: “Jay, tipitedi?”
Ndinayakha kuti: “Eee! Ndikufuna ndine. Tiyeni.”
Anthuwo ataona kuti ndafika pageti ndipo ndikutuluka anayamba kundichemerera.
Misonkhano ya tsiku limenelo inandisangalatsa kwabasi. Kenako ndinkafuna kukafika ku Nyumba ya Ufumu. Koma kuti ndikafike ndinafunika kuyenda mpaka kukafika kumapeto kwa msewu. Ndiyeno n’kukwera galimoto mpaka kukafika paphiri linalake. Kenako abale ankandinyamula kukafika pa Nyumba ya Ufumu. Nthawi zambiri ndinkafika zovala zitanyowa komanso zili matope okhaokha moti ndinkafunika kusintha ndikafika. Mwamwayi mlongo wina wa ku Switzerland ananditumizira njinga ndipo ndinkayenda mosavutikira.
Nditawerenga nkhani zina za abale ndi alongo olumala, ndinaganiza zochita zambiri potumikira Yehova. Mu 1988, ndinayamba upainiya wokhazikika. Ndinapemphera kwa Yehova kuti andithandize kuphunzitsa Baibulo m’bale wanga mmodzi komanso munthu mmodzi m’dera lathu. Yehova anayankha pempheroli moti ndinathandiza ana awiri a mchemwali wanga komanso mayi wina amene ndinakumana naye pamsewu kukhala a Mboni za Yehova.
Panopa mikono yanga yafooka moti ndimadalira anthu ena kuti azindiyendetsa. Thupili limandiphwanyanso koopsa. Koma kuphunzitsa anthu ena kumandithandiza kuti ndisamamve ululu kwambiri. Zimenezi zimandisangalatsa komanso kundilimbikitsa. Ndimaona kuti Yehova wandithandiza ndipo ndikuchita zinthu zaphindu pa moyo wanga.


text:
MAY 18, 2015
SOUTH KOREA
Woweruza Milandu ku South Korea Anagamula Kuti Anthu Amene Anakana Usilikali Alibe Mlandu
Pa 12 May 2015, khothi la ku Gwangju linagamula kuti a Mboni za Yehova ena atatu ndi osalakwa pa mlandu wokana kulowa usilikali. Woweruza milandu wamkulu pa khotili dzina lake Choi, Chang-seok anafotokoza chigamulo chake kuti: “Tingamvetse bwino ufulu umene munthu ali nawo wotsatira zimene amakhulupirira tikaona zimene malamulo amanena komanso zimene zimafunika pa nkhani ya chitetezo cha dziko.” Iye ananenanso kuti: “Ngati malamulo amafuna kuti munthu achite zinazake ndipo pa nthawi yofananayo munthuyo ali ndi ufulu wokana kapena kuvomera kuchita zimenezo ndiye kuti malamulowo ayenera kutsatiridwa mokomera mbali zonse.” A Mboni akuyembekezera kuti woimira boma pa mlanduwu achita apilo pasanathe masiku 7.


text:
Kodi Chilombo cha Mitu 7 Chotchulidwa M’buku la Chivumbulutso Chaputala 13, Chikuimira Chiyani?
Yankho la m’Baibulo
Chilombo cha mitu 7 chimene chatchulidwa palemba la Chivumbulutso 13:1 chikuimira ndale za padziko lonse.
Chilombochi chili ndi ulamuliro, mphamvu komanso mpando wachifumu ndipo zimenezi zikusonyeza kuti chikuimira ndale.
—Chivumbulutso 13:2.
Chimalamulira “anthu a fuko lililonse, mtundu uliwonse, chinenero chilichonse ndi dziko lililonse,” zomwe zikusonyeza kuti chilombochi sichikuimira boma landale limodzi lokha.
—Chivumbulutso 13:7.
Chili ndi maonekedwe a zilombo 4 zimene zafotokozedwa palemba la Danieli 7:2-8, kuphatikizapo maonekedwe ofanana ndi kambuku, mapazi ofanana ndi chimbalangondo, kamwa yofanana ndi ya mkango, ndi nyanga 10. Zilombo zimene zatchulidwa mu ulosi wa Danieli zikuimira mafumu, kapena maulamuliro andale amene amalamulira motsatizana. (Danieli 7:17, 23) Choncho chilombo chotchulidwa pa Chivumbulutso chaputala 13 chikuimira maulamuliro onse andale padziko lapansi pano.
Chilombochi “chikutuluka m’nyanja,” kusonyeza kuti chikuchokera m’mitundu ya anthu ambirimbiri omwe amapanga maulamuliro andale.
—Chivumbulutso 13:1; Yesaya 17:12, 13.
Baibulo limanena kuti nambala, kapena kuti dzina la chilombo lakuti 666 ndi “nambala ya munthu.” (Chivumbulutso 13:17, 18) Mawu amenewa akusonyeza kuti chilombo chimene chinatchulidwa pa Chivumbulutso chaputala 13 ndi gulu la anthu, osati gulu la mizimu kapena ziwanda.
Ngakhale kuti maulamuliro andale amasiyana pa zinthu zina, ndi ofanana m’njira yakuti onse amayesetsa kuti azilamulirabe m’malo modzipereka ku ulamuliro wa Ufumu wa Mulungu. (Salimo 2:2) Iwo adzagwirizana kumenyana ndi gulu lankhondo la Mulungu limene liti lidzatsogoleredwe ndi Yesu Khristu pa Aramagedo komabe magulu onse andale adzawonongedwa pankhondoyi.
“Nyanga 10 ndi mitu 7”
Manambala ena m’Baibulo amaimira zinthu zina. Mwachitsanzo, 10 ndi 7 amaimira chinthu chokwanira. “Chifaniziro cha chilombo” chimene chinatchulidwa m’buku la Chivumbulutso chingatithandize kumvetsa mokwanira zimene chilombo cha “nyanga 10 ndi mitu 7” chotchulidwa pa Chivumbulutso chaputala 13 chimaimira. (Chivumbulutso 13:1, 14, 15; 17:3) Baibulo limanena kuti mitu 7 ya chilombo chofiira imaimira “mafumu 7,” kapena maulamuliro.
Mofanana ndi zimenezi, mitu 7 ya chilombo chimene chinatchulidwa pa Chivumbulutso 13:1 ikuimira maulamuliro 7. Maulamulirowa, omwe ndi Iguputo, Babulo, Mediya ndi Perisiya, Roma, komanso Britain ndi America, akhala amphamvu kwambiri kwa nthawi yaitali ndipo amatsogolera pozunza anthu a Mulungu. Ngati tingaphere mphongo ponena kuti nyanga 10 zikuimira maboma onse, ang’onoang’ono ndi akuluakulu omwe, ndiye kuti chisoti chachifumu chimene chili panyanga iliyonse chikusonyeza kuti ulamuliro uliwonse umalamulira limodzi ndi ulamuliro wamphamvu kwambiri umene ulipo pa nthawiyo.
Onaninso
Kodi Tilidi ‘M’masiku Otsiriza’?
Werengani nkhaniyi kuti mumve mmene zochita za anthu zikusonyezera kuti tilidi ‘m’masiku otsiriza’ omwe Baibulo linaneneratu


text:
ZIMENE ACHINYAMATA AMADZIFUNSA
Kodi Palibe Vuto Ngati Nditamangomvera Nyimbo Iliyonse?
“M’mawa ndikadzuka ndimaika nyimbo kuti ndizimvera. Ndikakwera galimoto ndimaikanso nyimbo. Ndimachitanso chimodzimodzi ndikabwerera kunyumba, ndikamapuma, ndikamakonza m’nyumba kapena ndikamawerenga. Nthawi zonse ndimakonda kumvera nyimbo.”—Carla.
Kodi nanunso mumakonda kwambiri nyimbo? Ngati zili choncho, nkhaniyi ikuthandizani kudziwa ubwino wa nyimbo komanso mavuto ake. Ikuthandizaninso kuti muzisankha nyimbo mwanzeru.
Ubwino wake
Kumvera nyimbo tingakuyerekezere ndi kudya chakudya. Tikutero chifukwa chakuti timafunika kudya chakudya chabwino koma mosapitirira malire. N’chimodzimodzinso ndi nyimbo. Taganizirani izi:
Nyimbo zingakuthandizeni kuchepetsa nkhawa.
“Ngati zinthu sizikundiyendera bwino pa tsiku limenelo, ndikhoza kungoika nyimbo zimene ndimakonda n’kuyamba kumva bwino nthawi yomweyo.”
—Mark.
Nyimbo zikhoza kukukumbutsani kale lanu.
“Nthawi zina nyimbo inayake ingandikumbutse zinthu zabwino zimene zinandichitikira m’mbuyomu ndipo zimandisangalatsa kwambiri.”
—Sheila.
Nyimbo zingathandize kuti anthu azikhala ogwirizana.
“Ndinapita kumsonkhano wamayiko wa Mboni za Yehova ndipo tonse pamsonkhanowu tinaimbira limodzi nyimbo yomaliza. Ndinalira chifukwa choona kuti nyimboyo inatithandiza kukhala ogwirizana ngakhale kuti tinkalankhula zilankhulo zosiyanasiyana.”
—Tammy.
Nyimbo zingakuthandizeni kuti mukhale ndi makhalidwe abwino.
“Kuphunzira kuimba chida choimbira nyimbo kungakuthandizeni kukhala wakhama komanso woleza mtima. Munthu sangaphunzire kuimba nyimbo pogwiritsa ntchito chida chinachake kamodzi ndi kamodzi. Choncho kuti muphunzire lusoli muyenera kuchita khama kwambiri.”
—Anna.
Kodi mukudziwa? Buku lalikulu kwambiri m’Baibulo ndi la Masalimo ndipo lili ndi nyimbo zokwana 150.
Mavuto ake
Nyimbo zina zimakhala zoipa ngati mmene zilili ndi chakudya chothira poizoni. Tiyeni tione chifukwa chake tikutero.
Nyimbo zambiri zimalimbikitsa kugonana.
“Ndimaona kuti pafupifupi nyimbo zonse zotchuka zimakhala zokhudza kugonana. Masiku ano oimba sabisanso chilichonse.”
—Hannah.
Baibulo limati: “Dama ndi chonyansa chamtundu uliwonse kapena umbombo zisatchulidwe n’komwe pakati panu.” (Aefeso 5:3) Dzifunseni kuti, ‘Kodi nyimbo zimene ndimakonda zimandilepheretsa kutsatira malangizowa?’
Nyimbo zina zingakuchititseni kukhala okhumudwa.
“Nthawi zina ndikavutika kugona ndimamvera nyimbo zimene zimandichititsa kuganizira zinthu zokhumudwitsa. Ndimayamba kuganizira zinthu zoipa kwambiri chifukwa cha nyimbozo.”
—Tammy.
Baibulo limati: “Uteteze mtima wako kuposa zonse zimene ziyenera kutetezedwa.” (Miyambo 4:23) Dzifunseni kuti, ‘Kodi nyimbo zimene ndimamvera zimachititsa kuti ndiziganizira zinthu zokhumudwitsa?’
Nyimbo zina zingakuchititseni kukhala wolusa.
“Nyimbo zimene zimalimbikitsa munthu kukwiya, kudziona kuti ndi wosafunika komanso kudana ndi ena zimakhala zoopsa. Ndimaona kuti ndikamvera nyimbozi ndimasintha kwambiri. Anthu ena m’banja lathu amandiuzanso kuti ndasintha.”
—John.
Baibulo limati: “Zonsezo muzitaye kutali ndi inu. Mutaye mkwiyo, kupsa mtima, kuipa, ndi mawu achipongwe, ndipo pakamwa panu pasatuluke nkhani zotukwana.” (Akolose 3:8) Dzifunseni kuti, ‘Kodi nyimbo zimene ndimamvera zimachititsa kuti ndizikhala wolusa kapena wouma mtima?’
Mfundo yofunika kwambiri ndi yakuti, muzisankha nyimbo mwanzeru. Mtsikana wina dzina lake Julie amayesetsa kuchita zimenezi. Iye anati: “Nthawi zonse ndimaonanso nyimbo zimene ndimamvetsera ndipo ndikapeza yoipa, ndimaifufuta. Kuchita zimenezi si kophweka koma ndimaona kuti n’kofunika kwambiri.”
Mtsikana wina dzina lake Tara ananena kuti: “Nthawi zina pa wailesi pamamveka nyimbo yogunda bwino. Koma ndikamvera mawu a m’nyimboyo n’kuona kuti si abwino, ndimaona kuti ndi bwino kungosintha. Kuchita zimenezi kumakhala ngati kudziletsa kudya kachakudya kokoma kwambiri pambuyo poti wangoluma kamodzi kokha. Komabe ndikakwanitsa kudziletsa kumvera nyimbo zolimbikitsa kugonana ndikhozanso kupewa kugonana ndi munthu ndisanalowe m’banja. Ndimaona kuti nyimbo zikhoza kundisokoneza kwambiri ngati sindisamala nazo.”


text: 8 Tsopano nawa mayina a atsogoleri a nyumba za makolo awo,+ ndi mndandanda wa mayina wotsatira makolo+ a anthu amene anachoka nane ku Babulo, mu ulamuliro wa mfumu Aritasasita:+2 Pa ana a Pinihasi+ panali Gerisomu, pa ana a Itamara+ panali Danieli,+ pa ana a Davide+ panali Hatusi.3 Panalinso Zekariya kuchokera pa ana a Sekaniya, yemwe anali wochokera pa ana a Parosi.+ Iye anali ndi amuna amene analembetsa mayina awo okwanira 150.4 Pa ana a Pahati-mowabu+ panali Eliho-enai mwana wa Zerahiya. Iye anali ndi amuna 200.5 Pa ana a Zatu+ panali Sekaniya mwana wa Yahazieli. Iye anali ndi amuna 300.6 Pa ana a Adini+ panali Ebedi mwana wa Yonatani. Iye anali ndi amuna 50.7 Pa ana a Elamu+ panali Yesaiya mwana wa Ataliya. Iye anali ndi amuna 70.8 Pa ana a Sefatiya+ panali Zebadiya mwana wa Mikayeli. Iye anali ndi amuna 80.9 Pa ana a Yowabu panali Obadiya mwana wa Yehiela. Iye anali ndi amuna 218.10 Pa ana a Bani+ panali Selomiti mwana wa Yosifiya. Iye anali ndi amuna 160.11 Pa ana a Bebai+ panali Zekariya mwana wa Bebai. Iye anali ndi amuna 28.12 Pa ana a Azigadi+ panali Yohanani mwana wa Hakatani. Iye anali ndi amuna 110.13 Anthu ochokera pa ana a Adonikamu+ omwe anali omaliza, mayina awo anali awa: Elifeleti, Yeyeli ndi Semaya. Iwo anali ndi amuna 60.14 Pa ana a Bigivai+ panali Utai ndi Zabudi. Iwo anali ndi amuna 70.15 Ndiyeno ndinawasonkhanitsa pamtsinje+ umene umafika ku Ahava+ ndipo tinamanga msasa pamenepo n’kukhalapo masiku atatu kuti ndiwaonetsetse anthuwo+ ndi ansembe,+ koma sindinapezepo ana a Levi.+16 Choncho ndinaitanitsa Eliezere, Ariyeli, Semaya, Elinatani, Yaribi, Elinatani, Natani, Zekariya ndi Mesulamu. Amenewa anali atsogoleri awo. Ndinaitanitsanso Yoyaribi ndi Elinatani, omwe anali alangizi.+17 Kenako ndinawalamula kuti apite kwa Ido yemwe anali mtsogoleri pamalo otchedwa Kasifiya. Ndinawauza mawu+ oti akauze Ido ndi abale ake Anetini+ ku Kasifiyako, kuti atibweretsere atumiki+ a panyumba ya Mulungu wathu.18 Chotero, popeza dzanja labwino+ la Mulungu wathu linali pa ife, iwo anatibweretsera munthu wanzeru+ wochokera pakati pa ana a Mali+ mdzukulu wa Levi+ mwana wa Isiraeli, dzina lake Serebiya+ pamodzi ndi ana ake ndi abale ake. Onse pamodzi analipo 18.19 Panalinso Hasabiya, yemwe anali pamodzi ndi Yesaiya wochokera pa ana a Merari,+ abale ake ndi ana awo. Onse pamodzi analipo 20.20 Kuchokera pa Anetini amene Davide ndi akalonga anawaika kuti azitumikira Alevi, panali Anetini 220. Onsewa anawasankha pochita kuwatchula mayina awo.21 Kenako ndinalamula kuti tisale kudya tili kumtsinje wa Ahava kuja, kuti tidzichepetse+ pamaso pa Mulungu wathu ndi kumupempha kuti atisonyeze njira yoyenera+ kwa ife, ana athu,+ ndi katundu wathu yense.22 Ndinatero pakuti ndinachita manyazi kupempha kwa mfumu gulu lankhondo+ ndi okwera pamahatchi+ kuti atithandize kumenyana ndi adani m’njira, chifukwa tinali titauza mfumuyo kuti: “Dzanja+ la Mulungu wathu lili ndi onse om’funafuna kuti awachitire zabwino,+ koma mkwiyo wake+ wamphamvu umayakira onse omusiya.”+23 Chotero tinasala kudya+ n’kupempha+ Mulungu wathu zimenezi, moti iye anamva pempho+ lathu.24 Tsopano ndinapatula anthu 12 kuchokera pa atsogoleri a ansembe. Mayina awo anali Serebiya+ ndi Hasabiya+ pamodzi ndi abale awo 10.25 Ndiyeno ndinawayezera siliva, golide ndi ziwiya.+ Zimenezi zinali zopereka za kunyumba ya Mulungu wathu zimene mfumu,+ aphungu ake,+ akalonga ake ndi Aisiraeli onse+ amene anali kumeneko anapereka.26 Chotero ndinawayezera n’kuwapatsa siliva wokwana matalente* 650, ziwiya 100 zasiliva+ zokwana matalente awiri, golide wokwana matalente 100,27 mbale 20 zing’onozing’ono zagolide zolowa zokwana madariki* 1,000 ndi ziwiya ziwiri zamkuwa wabwino wonyezimira mofiirira, zamtengo wapatali ngati golide.28 Kenako ndinawauza kuti: “Inu ndinu oyera+ kwa Yehova. Ziwiyazi+ ndi zopatulika ndipo siliva ndi golideyu ndi nsembe yaufulu yopita kwa Yehova Mulungu wa makolo anu.29 Khalani maso ndipo khalani atcheru mpaka mukaziyeze+ pamaso pa atsogoleri a ansembe, atsogoleri a Alevi ndi pamaso pa akalonga a makolo a Aisiraeli ku Yerusalemu, m’zipinda zodyera+ za panyumba ya Yehova.”30 Ansembe ndi Aleviwo analandira siliva ndi golide amene anayezedwayo ndiponso ziwiya zimene zinayezedwazo, kuti apititse zinthuzi ku Yerusalemu kunyumba ya Mulungu wathu.+31 Pomalizira pake tinachoka pamtsinje wa Ahava+ pa tsiku la 12 la mwezi woyamba+ kuti tipite ku Yerusalemu. Dzanja la Mulungu wathu linali nafe pa ulendowu moti anatipulumutsa+ m’manja mwa adani ndiponso kwa achifwamba a m’njira.32 Kenako tinafika ku Yerusalemu+ n’kukhala kumeneko masiku atatu.33 Pa tsiku lachinayi tinayeza siliva, golide+ ndi ziwiya+ zija m’nyumba ya Mulungu wathu. Titatero tinapereka zinthuzo m’manja mwa wansembe Meremoti+ mwana wa Uliya, yemwe anali limodzi ndi Eleazara mwana wa Pinihasi. Iwowa anali limodzi ndi Yozabadi+ mwana wa Yesuwa ndi Nowadiya mwana wa Binui,+ omwe anali Alevi.34 Zinthu zonsezo tinaziwerenga n’kuziyeza kenako tinalemba kulemera kwa zinthu zonsezo pa nthawiyo.35 Anthu amene anabwera kuchokera ku ukapolo,+ amene kale anali m’dziko la eni, anapereka nsembe zopsereza+ kwa Mulungu wa Isiraeli. Anapereka ng’ombe zamphongo 12+ za Aisiraeli onse, nkhosa zamphongo 96,+ ana a nkhosa amphongo 77, ndi mbuzi zamphongo 12+ monga nsembe yamachimo. Zonsezi anazipereka monga nsembe yopsereza kwa Yehova.36 Kenako tinapereka malamulo+ a mfumu kwa masatarapi*+ a mfumu ndi abwanamkubwa+ a kutsidya lina la Mtsinje.*+ Iwo anathandiza anthuwo+ ndiponso anathandiza panyumba ya Mulungu woona.


text:
TALJA, S. Rakūno TŪBKhadi pafupifupi bizinesi
TALJA, S. Rakūno TŪB
Amangomvera, Denga, Kumaliza mulitali, Kumaliza zipangizo, Kuphatikiza maloko +26
Map
Ntchito gulu
Amangomvera, Denga, Kumaliza mulitali, Kumaliza zipangizo, Kuphatikiza maloko, Kusambira pools, Latches, M'ngalande, Makampani, kupanga, Malonda katundu, Matailosi, Mbiya, Miyala panja, Mphamvu ndi zinthu zina zachilengedwe, Nyumba zikulumikizana, Padlocks, Pakompyuta maloko, Phale, Stone chokongoletsera, Stone processing, Stone zamgululi, Stone zida, Stoneware, Tsitsi, Tsitsi, Tsitsi maginito, Yokumba mwala, Zida pool, Zomangamanga, malo, Zomangira, Zomangira
Qr code
vCard
Website
Site dzina: S. Rakūno TŪB "TALJA" | prekyba vidaus ir išorės apdailos medžiagomis


text:
CHIGAWO 13
Kodi Tiyenera Kuchita Chiyani Kuti Tikondweretse Mulungu?
Muzipewa kuchita zinthu zoipa. 1 Akorinto 6:9, 10
Ngati timakonda Yehova, tiyenera kupewa kuchita zinthu zimene iye amadana nazo.
Yehova safuna kuti tiziba, tiziledzera kapena tizigwiritsa ntchito mankhwala osokoneza bongo.
Mulungu amadana ndi aliyense wopha munthu kapena wochotsa mimba, ndiponso amadana n’zoti anthu azigonana amuna kapena akazi okhaokha. Iye safuna kuti tikhale adyera kapena andewu.
Sitiyenera kulambira mafano kapena kuchita zinthu zogwirizana ndi kukhulupirira mizimu.
M’dziko lapansi la Paradaiso limene likubweralo, simudzakhala anthu ochita zoipa.
Muzichita zinthu zabwino. Mateyu 7:12
Kuti tikondweretse Mulungu, tiyenera kuyesetsa kumutsanzira.
Muzikonda anthu ena powakomera mtima ndi kuwathandiza.
Mukhale oona mtima.
Mukhale achifundo ndipo muzikhululukira ena.
Muziuza ena za Yehova ndiponso zochita zake.—Yesaya 43:10.
Onaninso
Kodi Timapindula Bwanji ndi Mfundo za M’Baibulo?
Yesu anafotokoza chifukwa chake timafunikira malangizo komanso anatchula mfundo ziwiri za m’Baibulo zomwe ndi zofunika kwambiri pa moyo wathu.
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?


text:
June 27–July 3
MASALIMO 52-59
Nyimbo Na. 38 ndi Pemphero
Mawu Oyamba (Osapitirira 3 min.)
CHUMA CHOPEZEKA M’MAWU A MULUNGU
“Umutulire Yehova Nkhawa Zako”: (10 min.)
Sal. 55:2, 4, 5, 16-18—Nthawi zina Davide ankavutika ndi nkhawa (w06 6/1 11 ndime 5; w96 4/30 27 ndime 2)
Sal. 55:12-14—Davide anaukiridwa ndi mwana wake komanso mnzake yemwe ankamukhulupirira (w96 4/1 30 ndime 1; w12 4/15 9 ndime 5)
Sal. 55:22—Davide anasonyeza kuti ankakhulupirira kuti Yehova amuthandiza (w06 6/1 11 ndime 6; w99 3/15 22-23)
-
Kufufuza Mfundo Zothandiza: (8 min.)
Sal. 56:8—Kodi mawu akuti, “Sungani misozi yanga m’thumba lanu lachikopa,” akutanthauza chiyani? (w09 6/1 28 ndime 5; w08 10/1 26 ndime 3)
Sal. 59:1, 2—Kodi zimene Davide anakumana nazo zikutiphunzitsa chiyani pa nkhani ya pemphero? (w08 3/15 14 ndime 13)
Kodi ndaphunzira zotani zokhudza Yehova pa kuwerenga Baibulo kwa mlungu uno?
Kodi ndi mfundo ziti zimene ndaphunzira pa kuwerenga Baibulo kwa mlungu uno zimene ndingazigwiritse ntchito mu utumiki?
-
Kuwerenga Baibulo: (Osapitirira 4 min.) Sal. 52:1–53:6
KUPHUNZITSA MWALUSO MU UTUMIKI
Ulendo Woyamba: (Osapitirira 2 min.) Gawirani kapepala kamodzi. Mufotokozereni za kachidindo kamene kali patsamba lomaliza.
Ulendo Wobwereza: (Osapitirira 4 min.) Chitani chitsanzo chosonyeza ulendo wobwereza kwa munthu amene analandira kapepala.
Phunziro la Baibulo: (Osapitirira 6 min.) fg phunziro 3 ndime 2-3—Pomaliza mufotokozereni za vidiyo ya pa jw.org yakuti, Kodi Tingadziwe Bwanji Kuti Baibulo Limanena Zoona?
MOYO WATHU WACHIKHRISTU
Nyimbo Na. 56
Zofunika pampingo: (7 min.)
“Mulungu Ndiye Mthandizi Wanga”: (8 min.) Nkhani yokambirana. Onetsetsani kuti mafunso a m’nkhaniyi ayankhidwa ndi anthu ochuluka n’cholinga choti aliyense apindule ndi zimene abale ndi alongo awo anakumana nazo. (Aroma 1:12) Limbikitsani ofalitsa kuti azigwiritsa ntchito Buku Lofufuzira Nkhani pofuna kupeza mfundo za m’Mawu a Mulungu akakumana ndi mavuto.
Phunziro la Baibulo la Mpingo: (30 min.) ia mutu 1 ndime 1-13
Mfundo Zimene Taphunzira Komanso za Mlungu Wamawa (3 min.)
Nyimbo Na. 121 ndi Pemphero


text:
Nkhani 91: Yesu Aphunzitsa pa Phiri
MUKUMUONA Yesu wakhala apa’yu. Iye akuphunzitsa anthu onse’wa pa phiri m’Galileya. Awo okhala chifupi naye kwambiri ndiwo ophunzira ake. Iye wasankha 12 a iwo kukhala atumwi. Atumwi ndiwo ophunzira apadera a Yesu. Kodi mukudziwa maina ao?
Pali Simoni Petro ndi mbale wake Andreya. Pali Yakobo ndi Yohane, amene’nso ali abale. Mtumwi wina akuchedwa’nso Yakobo, ndipo wina’nso akuchedwa Simoni. Atumwi awiri akuchedwa Yudasi. Mmodzi ndiye Yudasi Isikariote, ndipo Yudasi wina’yo akuchedwa’nso Tadeyo. Ndiyeno pali Filipo ndi Natanayeli (wochedwa’nso Bartolomeyo), ndi Mateyu ndi Tomasi.
Atabwerera’nso ku Samariya, Yesu anayamba kulalikira kwa nthawi yoyamba kuti: ‘Ufumu wa kumwamba wayandikira.’ Kodi mukudziwa chimene ufumu umene’wo uli? Ndiwo boma leni-leni la Mulungu. Yesu ndiye mfumu yake. Iye adzalamulira ali kumwamba ndi kudzetsa mtendere pa dziko lapansi. Dziko lonse lapansi lidzapangidwa kukhala paradaiso wokongola ndi ufumu wa Mulungu.
Yesu akuphunzitsa anthu pano za ufumu’wo. ‘Pempherani motere,’ akulongosola motero. “Atate wathu wa Kumwamba, dzina lanu liyeretsedwe. Ufumu wanu udze. Kufuna kwanu kuchitidwe, monga Kumwamba chomwe’cho pansi pano.” Anthu analicha ‘Pemphero la Ambuye.’ Ena amalicha ‘Atate Wathu.’ Kodi mungalinene pemphero lonse’lo?
Yesu akuphunzitsa’nso anthu m’mene ayenera kuchitirana. ‘Chitirani ena zimene mukafuna kuti iwo akuchitireni,’ akutero. Kodi simumakondwera pamene ena akuchitirani mokoma mtima? Yesu akuti, chotero tiyenera kuchitira ena mokoma mtima. Kodi sikudzakhala kwabwino kwambiri m’paradaiso wa pa dziko pano pamene ali yense adzakhala wokhoza kuchita izi?
Mateyu chaputala 5 mpaka 7; 10:1-4.
Mafunso
- M’chithunzichi, kodi n’kuti kumene Yesu ali pophunzitsa, ndipo amene akhala pafupi kwambiri nayewo ndi ndani?
- Kodi mayina a atumwi 12 ndi ndani?
- Kodi Ufumu umene Yesu akulalikira n’chiyani?
- Kodi Yesu akuphunzitsa anthuwo kupempherera chiyani?
- Kodi Yesu akunena kuti anthu ayenera kuchitirana zinthu motani?
Mafunso ena
- Ŵerengani Mateyu 5:1-12.
Kodi tingasonyeze kuti tikuzindikira kusoŵa kwathu kwauzimu m’njira zotani? (Mat. 5:3; Aroma 10:13-15; 1 Tim. 4:13, 15, 16)
- Ŵerengani Mateyu 5:21-26
Kodi Mateyu 5:23, 24 akugogomezera bwanji kuti ubwenzi wathu ndi abale athu umakhudza ubwenzi wathu ndi Yehova? (Mat. 6:14, 15; Sal. 133:1; Akol. 3:13; 1 Yoh. 4:20)
- Ŵerengani Mateyu 6:1-8.
Kodi ndi njira zina ziti zodziona kuti munthuwe ndiwe wolungama zimene Akristu ayenera kupeŵa? (Luka 18:11, 12; 1 Akor. 4:6, 7; 2 Akor. 9:7)
- Ŵerengani Mateyu 6:25-34.
Kodi Yesu anaphunzitsa chiyani za kufunika kokhulupirira kuti Yehova adzatipatsa zosoŵeka pamoyo wathu? (Eks. 16:4; Sal. 37:25; Afil. 4:6)
- Ŵerengani Mateyu 7:1-11.
Kodi fanizo lomveka bwino kwambiri lopezeka pa Mateyu 7:5 limatiphunzitsa chiyani? (Miy. 26:12; Aroma 2:1; 14:10; Yak. 4:11, 12)
Onaninso
Ulaliki Wotchuka wa Paphiri
Werengani nkhaniyi kuti mudziwe mfundo zofunika kwambiri zimene Yesu anaphunzitsa.
Yesu Anatiphunzitsa Mmene Tingakhalire ndi Moyo Wosangalala
Zimene zachitikira anthu ena pa moyo wawo zimasonyeza kuti kutsatira zimene Yesu ananena pa ulaliki wa paphiri kumathandiza kuti munthu akhale ndi moyo waphindu.


text:
Malangizo Othandiza kwa Anthu Apabanja Ndiponso Makolo
“Kodi n’zotheka kukhala osangalala m’chaka chathu choyamba cha ukwati?” “Nthawi zonse tikamakambirana, timangokangana. Kaya tingatani kuti zimenezi zisamachitike?” “Kodi ndingatani kuti ndizikambirana ndi ana anga nkhani zokhudza kugonana?” Awa ndi ena mwa mafunso ambirimbiri amene anthu omwe ali pabanja angakhale nawo. Komanso pali malangizo osiyanasiyana amene amaperekedwa pa nkhani imeneyi.
Zilibe kanthu kuti ndinu wamtundu kapena chikhalidwe chotani, koma malangizo amene ali m’Baibulo angakuthandizeni kuti mukhale ndi banja losangalala komanso kuti mulere bwino ana anu.


text:
MUTU 8
Mukakumana ndi Mavuto Amwadzidzidzi
“Mukusangalala kwambiri ngakhale kuti padakali pano n’koyenera kuti muvutike kwa kanthawi chifukwa cha mayesero osiyanasiyana amene akukuchititsani chisoni.”—1 Petulo 1:6
Ngakhale mutayesetsa kwambiri kuti mukhale ndi banja losangalala, mukhoza kukumana ndi mavuto amwadzidzidzi. (Mlaliki 9:11) Koma Yehova amatikonda ndipo amatithandiza tikakumana ndi mavuto. Kutsatira mfundo zimene zili m’mutu umenewu kungathandize inuyo ndi banja lanu kuti mupirire mavuto ngakhale atakhala aakulu kwambiri.
1 MUZIDALIRA YEHOVA
ZIMENE BAIBULO LIMANENA: ‘Muzimutulira nkhawa zanu zonse, pakuti amakuderani nkhawa.’ (1 Petulo 5:7) Nthawi zonse muzikumbukira kuti Mulungu si amene amayambitsa mavuto anu. (Yakobo 1:13) Mukamayesetsa kukhala naye pa ubwenzi wabwino, adzakuthandizani kwambiri. (Yesaya 41:10) “Mukhuthulireni za mumtima mwanu.”—Salimo 62:8.
Kuwerenga ndiponso kuphunzira Baibulo tsiku lililonse kungakulimbikitseninso. Mukatero mudzaona umboni wakuti Yehova “amatitonthoza m’masautso athu onse.” (2 Akorinto 1:3, 4; Aroma 15:4) Iye amalonjeza kuti adzakupatsani “mtendere wa Mulungu umene umaposa kuganiza mozama kulikonse.”—Afilipi 4:6, 7, 13.
ZIMENE MUNGACHITE:
Muzipempha Yehova kuti akuthandizeni kuupeza mtima komanso kuganiza bwinobwino
Ganizirani njira zonse zimene mungatsatire ndiyeno n’kusankhapo imene ingakuthandizeni
2 MUZIDZISAMALIRA KOMANSO KUSAMALIRA BANJA LANU
ZIMENE BAIBULO LIMANENA: “Mtima wa munthu womvetsa zinthu umadziwa zinthu, ndipo khutu la anzeru limafunafuna kudziwa zinthu.” (Miyambo 18:15) Muzikambirana ndi aliyense m’banjamo ndiponso kumvetsera bwino akamalankhula kuti mudziwe zimene angafunike.—Miyambo 20:5.
Kodi mungatani ngati wina m’banjamo kapena wachibale wamwalira? Musamachite manyazi kulira. Kumbukirani kuti ngakhale Yesu “anagwetsa misozi.” (Yohane 11:35; Mlaliki 3:4) Muyeneranso kupuma ndiponso kugona mokwanira. (Mlaliki 4:6) Zimenezi zingakuthandizeni kwambiri kuti mupirire.
ZIMENE MUNGACHITE:
Muzikambirana nthawi ndi nthawi ndi banja lanu. Mukatero, simudzavutika kukambirana momasuka mukakumana ndi mavuto amwadzidzidzi.
Muzilankhula ndi anthu ena amene akumana ndi vuto lofanana ndi lanu
3 LOLANI KUTI ENA AKUTHANDIZENI
ZIMENE BAIBULO LIMANENA: “Bwenzi lenileni limakukonda nthawi zonse, ndipo ilo ndi m’bale amene anabadwira kuti akuthandize pakagwa mavuto.” (Miyambo 17:17) Anzanu angafune kukuthandizani koma mwina sangadziwe zoti achite. Musachite manyazi kuwauza zimene mukufuna. (Miyambo 12:25) Muyeneranso kupempha anthu amene amadziwa bwino Baibulo kuti akupatseni malangizo chifukwa malangizowo angakuthandizeni kwambiri.—Yakobo 5:14.
Mukamakonda kucheza ndi anthu amene amakhulupirira Mulungu komanso malonjezo ake iwo adzakulimbikitsani kwambiri. Mudzalimbikitsidwanso mukamathandiza anthu ena amene akuvutikanso. Muziwauza zimene zimakuchititsani kukhulupirira Yehova ndiponso malonjezo ake. Muzilimbikira kuthandiza anthu ena komanso musasiye kucheza ndi anthu amene amakukondani.—Miyambo 18:1; 1 Akorinto 15:58.
ZIMENE MUNGACHITE:
Muzikambirana ndi mnzanu amene mumamudalira n’kulola kuti akuthandizeni
Musamubisire zimene mukufuna
Onaninso
Kodi Mungayankhe Bwanji Mwana Wanu Atakufunsani za Imfa?
Werengani nkhaniyi kuti mudziwe zinthu 4 zimene mungachite pothandiza mwana wanu kudziwa zokhudza imfa komanso mmene mungamuthandizire kupirira wachibale akamwalira.
N’chifukwa Chiyani Mulungu Walola Zinthu Zoipa Komanso Kuti Anthu Azivutika?
Kodi zinthu zoipa zinayamba bwanji, ndipo n’chifukwa chiyani Mulungu walola kuti zoipazo zipitirirebe mpaka pano? Kodi mavuto amenewa adzatha?
Kodi Mungatani Mutakumana Ndi Vuto Lalikulu?
—Munthu wa M’banja Lanu Akamwalira
Zaka 16 zapitazo, anthu 5 a m’banja la Ronaldo anamwalira pa ngozi ya galimoto. Ngakhale kuti imfayi imamupwetekabe, panopa ali ndi mtendere wa mumtima.


text: 2 Awa ndiwo anali ana a Isiraeli:+ Rubeni,+ Simiyoni,+ Levi,+ Yuda,+ Isakara,+ Zebuloni,+2 Dani,+ Yosefe,+ Benjamini,+ Nafitali,+ Gadi,+ ndi Aseri.+3 Ana a Yuda anali Ere,+ Onani,+ ndi Shela.+ Mwana wamkazi wa Sua Mkanani ndiye anam’berekera ana atatuwa. Ere mwana woyamba wa Yuda anachita zoipa pamaso pa Yehova, ndipo iye anamupha.+4 Tamara+ mpongozi wake ndiye anam’berekera Perezi+ ndi Zera. Ana onse a Yuda anali asanu.5 Ana a Perezi anali Hezironi ndi Hamuli.+6 Ana a Zera+ anali Zimiri, Etani, Hemani, Kalikoli, ndi Dara.+ Onse pamodzi analipo asanu.7 Mwana wa Karami+ anali Akari,* amene anachititsa Isiraeli kunyanyalidwa.+ Iye anachita zinthu zosakhulupirika zokhudzana ndi chinthu choyenera kuwonongedwa.+8 Mwana wa Etani+ anali Azariya.9 Ana amene Hezironi+ anabereka anali Yerameeli,+ Ramu,+ ndi Kelubai.10 Ramu anabereka Aminadabu, Aminadabu+ anabereka Naasoni+ mtsogoleri wa ana a Yuda.11 Naasoni anabereka Salima,+ Salima anabereka Boazi,+12 Boazi anabereka Obedi,+ Obedi anabereka Jese,+13 Jese anabereka mwana wake woyamba Eliyabu,+ wachiwiri Abinadabu,+ wachitatu Simeya,+14 wachinayi Netaneli, wachisanu Radai,15 wa 6 Ozemu, ndipo wa 7 anali Davide.+16 Alongo awo anali Zeruya ndi Abigayeli,+ ndipo Zeruya anali ndi ana atatu: Abisai,+ Yowabu,+ ndi Asaheli.+17 Abigayeli anabereka Amasa,+ ndipo bambo ake a Amasa anali Yeteri+ Mwisimaeli.18 Kalebe mwana wa Hezironi+ anabereka ana kudzera mwa Azuba mkazi wake ndiponso kudzera mwa Yerioti. Ana akewo anali: Yeseri, Sobabu, ndi Aridoni.19 Patapita nthawi, Azuba anamwalira. Chotero Kalebe anakwatira Efurata,+ yemwe m’kupita kwa nthawi anam’berekera Hura.+20 Hura anabereka Uri.+ Uri anabereka Bezaleli.+21 Kenako Hezironi anagona ndi mwana wamkazi wa Makiri,+ bambo wa Giliyadi.+ Hezironi anakwatira ali ndi zaka 60, koma mkaziyo anam’berekera Segubu.22 Segubu anabereka Yairi,+ amene anadzakhala ndi mizinda 23+ m’dziko la Giliyadi.23 Kenako Gesuri+ ndi Siriya+ analanda Havoti-yairi.+ Analandanso Kenati+ ndi midzi yake yozungulira, mizinda 60. Onsewa anali ana a Makiri, bambo wa Giliyadi.24 Hezironi+ atamwalira ku Kalebe-efurata, Abiya mkazi wake anam’berekera Ashari bambo wa Tekowa.+25 Ana a Yerameeli+ mwana woyamba wa Hezironi anali Ramu+ woyamba kubadwa, ndi Buna, Oreni, Ozemu, ndi Ahiya.26 Yerameeli anakwatira mkazi wina dzina lake Atara. Iye anali mayi ake a Onamu.27 Ana a Ramu+ mwana woyamba wa Yerameeli anali Maazi, Yamini, ndi Ekeri.28 Ana a Onamu+ anali Samai ndi Yada. Ana a Samai anali Nadabu ndi Abisuri.29 Mkazi wa Abisuri dzina lake linali Abihaili, ndipo m’kupita kwa nthawi anam’berekera Abani ndi Molidi.30 Ana a Nadabu+ anali Seledi ndi Apaimu, koma Seledi anamwalira wopanda mwana.31 Mwana wa Apaimu anali Isi, mwana wa Isi anali Sesani,+ mwana wa Sesani anali Alai.32 Ana a Yada m’bale wake wa Samai anali Yeteri ndi Yonatani. Koma Yeteri anamwalira wopanda mwana.33 Ana a Yonatani anali Pelete ndi Zaza. Awa ndiwo anali ana a Yerameeli.34 Sesani+ analibe ana aamuna, koma anali ndi ana aakazi. Iye anali ndi wantchito wachiiguputo+ dzina lake Yaha.35 Choncho Sesani anapereka mwana wake wamkazi kwa Yaha kuti akhale mkazi wake, ndipo m’kupita kwa nthawi anam’berekera Atai.36 Atai anabereka Natani, Natani anabereka Zabadi,+37 Zabadi anabereka Efilali, Efilali anabereka Obedi,38 Obedi anabereka Yehu, Yehu anabereka Azariya,39 Azariya anabereka Helezi, Helezi anabereka Eleasa,40 Eleasa anabereka Sisimai, Sisimai anabereka Salumu,41 Salumu anabereka Yekamiya, ndipo Yekamiya anabereka Elisama.42 Ana a Kalebe+ m’bale wake wa Yerameeli anali Mesa mwana wake woyamba, yemwe anali bambo wa Zifi, ndi ana a Maresha bambo wa Heburoni.43 Ana a Heburoni anali Kora, Tapuwa, Rekemu, ndi Sema.44 Sema anabereka Rahamu bambo wa Yorikeamu. Rekemu anabereka Samai.45 Mwana wa Samai anali Maoni, ndipo Maoni anali bambo wa Beti-zuri.+46 Efa mdzakazi wa Kalebe anabereka Harana, Moza, ndi Gazezi. Harana anabereka Gazezi.47 Ana a Yahadai anali Regemu, Yotamu, Gesani, Peleti, Efa, ndi Safa.48 Maaka mdzakazi wa Kalebe anabereka Seberi ndi Tirana.49 M’kupita kwa nthawi anabereka Safa bambo wa Madimana.+ Anaberekanso Seva bambo wa Makibena ndi Gibeya.+ Mwana wamkazi wa Kalebe+ anali Akisa.+50 Awa ndiwo anali ana a Kalebe.Tsopano awa ndiwo ana a Hura+ mwana woyamba wa Efurata:+ Sobala+ bambo wa Kiriyati-yearimu,+51 Salima bambo wa Betelehemu,+ ndi Harefi bambo wa Beti-gaderi.52 Sobala+ bambo wa Kiriyati-yearimu anabereka ana awa: Haroye, ndi hafu ya anthu otchedwa Amenuhoti.53 Mabanja a Kiriyati-yearimu anali Aitiri,+ Aputi, Asumati, ndi Amisirai. Azorati+ ndi Aesitaoli+ anachokera ku mabanja amenewa.54 Ana a Salima anali anthu okhala ku Betelehemu,+ ku Netofa,+ ndi ku Atiroti-beti-yowabu. Hafu ya anthu okhala ku Manahati ndi anthu okhala ku Zora, analinso ana a Salima.55 Mabanja a alembi amene anali kukhala ku Yabezi+ anali Atirati, Asimeati, ndi Asukati. Amenewa anali Akeni+ amene anachokera kwa Hamati bambo wa nyumba ya Rekabu.+


text:
Wotchuka potsimikizira-Menyani zojambulajambula mbali kuti ntchito kusiya chizindikiro chanu pa mapu, zimalepheretsa otsutsa, ndi zina zimachititsa chidwi iwo, wakhala anabweretsa ndi valavu kwa potsimikizira-Menyani: Global zolawula. Ndipo pamene iterations wakale masewera mbali ya analipo kwaulere ndipo akhoza makonda, opopera zatsopano ndi malangizo ochepa. Iwo alipo zogulitsa tsopano OPSkins.com
Mu yapita potsimikizira-Menyani mwapang'onopang'ono, player ndi mwayi mopanda malire milandu - tsopano iwo angathe 50. Pambuyo milandu amadyedwa, player adzakhala ndi kukhala atsopano, kaya mawonekedwe a mlungu uliwonse magemu dontho ndi nduna mmwamba, kudzera mabokosi zojambulajambula kuti zikhoza kugulidwa, kapena kugula ndi zojambulajambula munthu ku OPSkins kapena mwa Market Mpweya wotentha.
Mabaibulo akale a potsimikizira-Menyani analola kuti kulenga zojambulajambula mwambo ndi fano lililonse inu anafuna intaneti (iwo sakanakhoza ngakhale zithunzi R-adavotera) pozama chikwatu mu owona masewera ndi pasting izo apo. Mukhoza kuwonjezera makanema ojambula kuti zojambulajambula pogwiritsa ntchito .gif file monga fano gwero ndipo ngati makina mtsogoleri kapena player sanafune kuwaona, iwo akanakhoza zimitsani Mbali kwinaku kuchita masewera.
Tsopano, pali mitundu iwiri ya dongosolo zojambulajambula zilipo: monochrome ndi Mipikisano wachikuda. The choyamba inu mukhoza kukhala mgululo mmwamba dontho Ndiyeno iwowa angathe kukhala mwa kugula bokosi zojambulajambula. Part wa ndalama kuchokera malonda zojambulajambula bokosi adzapita ku mudzi wa ojambula zithunzi kumbuyo ukufanana ndi, kutanthauza kuti apitirizebe kubala ntchito ina mtsogolo. Onse mitundu ya dongosolo akhoza kugulitsana ndi kugulitsidwa pa OPSkins kapena Market Mpweya wotentha.
Kapangidwe zojambulajambula ali makamaka zochokera machenjerero kale alipo mtengo, kotero ife tikhoza kuganiza kuti valavu m'tsogolo akhoza falitsani buku lapadera ndime zojambulajambula. Chochititsa chidwi n'chakuti, mmodzi wa dongosolo lenileni zojambulajambula chili ndi maganizo kwachisoni Dawn mamangidwe amene amayenera kusinthidwa m'mbuyomu chifukwa siudzalandilidwa ngathi lamulo kukopera; izo zikhoza basi zinapezeka kuti mmodzi wa opopera mtengo pa msika m'tsogolo.
chrome_2016-10-07_12-40-24
Image ulemu valavu
Osewera angatipatse dongosolo ambiri momwe mukufuna ndipo akhoza kusinthana iwo magemu kuti ntchito chitsanzo osiyana aliyense kutsitsi, ngakhale amatha okha utsi kamodzi chonse kapena aliyense 45 masekondi (iliyonse amabwera msanga) ndi zojambulajambula adzakhala mphindi zisanu padziko ntchito mpaka amaziralira kutali. Malinga ndi valavu: "Osewera angatanthauze zojambulajambula kamodzi pa kuzungulira, kapena aliyense 45 masekondi, iliyonse ndi lalifupi. Kutenga kupha wozungulira ofotokoza masewera mode adzalola player ntchito zojambulajambula kwambiri. "
Kali pa mapu kumene zojambulajambula ingagwiritsidwe zidzaonekera chithunzithunzi cha zojambulajambula pamene player a amayesetsa utsi pa iwo. Ngati pamwamba sangosonyeza chionetsero ndiye player adzakhala sangathe zojambulajambula pa izo.


text:
JANUARY 21, 2015
POLAND
Mwambo Wokumbukira Kuti Patha Zaka 70 Kuchokera Pamene Anthu Anatulutsidwa Kundende ya Auschwitz Ndipo Ena Mwa Anthuwa Anali a Mboni
WARSAW, Poland—Pa January 27, 2015, anthu ambirimbiri adzasonkhana pa mwambo wokumbukira kuti patha zaka 70 kuchokera pamene anthu anatulutsidwa kundende ya Auschwitz. Ku ndendeyi ankazunzirako komanso kupherako anthu pa nthawi ya ulamuliro wa chipani cha Nazi ku Germany. Malowa anawakhazikitsa n’cholinga choti azipherako anthu a mitundu ina yomwe anthu a chipani cha Nazi ankadana nayo. Ankazunzirakonso a Mboni za Yehova a ku Germany konko komanso a m’mayiko ena.
Mwambowu ukukonzedwa ndi bungwe loona za zinthu zakale la Auschwitz-Birkenau State Museum ndiponso la International Auschwitz Council. Pamwambowu padzapezekanso a Bronisław Komorowski omwe ndi pulezidenti wa dziko la Poland ndiponso akuluakulu a boma ochokera m’mayiko osiyanasiyana. Mwambowu udzaulutsidwanso pa Intaneti.
Malo a Auschwitz ali mumzinda wa Oświęcim ku Poland, womwe unalandidwa ndi asilikali a chipani cha Nazi pa nthawi ya nkhondo yachiwiri yapadziko lonse. Poyamba inali ndende ya dziko la Germany ndipo inali ndi akaidi 700 a ku Poland omwe anafika kundendeyi mu June 1940. Posakhalitsa, malowa anakula kwambiri ndipo anali ndi ndende zoposa 40 komanso ndende zina ting’onoting’ono. Kundende ya Auschwitz-Birkenau kunali malo 4 opherako anthu powapopera mpweya wa poizoni ndipo anthu 20,000 ankaphedwa pa tsiku. Pa zaka 5 zimene ndendeyi inkagwira ntchito, anthu pafupifupi 1.1 miliyoni ndiponso a Mboni za Yehova oposa 400 anatumizidwa kundendeyi.
Webusaiti ya Auschwitz-Birkenau State Museum inanena kuti: “Mabuku ofotokoza za mbiri ya ndende ya Auschwitz, amangonena pang’ono zokhudza a Mboni za Yehova (kundendeko ankadziwika ndi dzina lakuti Ophunzira Baibulo) amene anamangidwa chifukwa chokana kusiya zimene ankakhulupirira. Anthuwa ndi oyeneradi kuwakumbukira chifukwa anayesetsa kutsatira zimene ankakhulupirira ngakhale kuti ankakhala mozunzika kundende.” Pali umboni wosonyeza kuti a Mboni anali gulu loyamba la akaidi otumizidwa kundendeyi ndipo a Mboni 35 pa 100 aliwonse anafera kundendeyi.
Chipani cha Nazi chinayamba kuzunza a Mboni mu 1933 ndipo kenako chinaletsa ntchito yawo m’dziko lonse la Germany. Mfundo zimene a Mboni ankatsatira zinkachititsa kuti asamatsatire zofuna za chipani cha Nazi. Mwachitsanzo, a Mboni ankakana kunena mawu akuti “Hitler ndi Mpulumutsi Wathu!,” chifukwa ankaona kuti Mulungu yekha ndiye woyenera kupatsidwa ulemu woterewu. A Mboniwo ankakananso kugwira nawo ntchito zonse zokhudzana ndi usilikali ndipo ankaonedwa kuti ndi oukira boma. Bambo Andrzej Szalbot, anatumizidwa kundende ya Auschwitz mu 1943 ali ndi zaka19. Iwo anena kuti: “Ukakana kulowa usilikali unkadziwiratu kuti ukupita kundende.” A Mboniwo anauzidwa kuti amasulidwa akangosaina chikalata chonena kuti asiya kukhala a Mboni ndiponso akanena kuti zimene a Mboni amaphunzitsa n’zabodza. Bambo Szalbot anakanitsitsa kusaina chikalatachi.
Chipani cha Nazi chinkagwiritsa ntchito zilembo za “IBV” potchula a Mboni za Yehova. Zilembozi zinkaimira mawu a Chijeremani (Internationale Bibelforscher-Vereinigung) omwe ankatanthauza, Ophunzira Baibulo a Padziko Lonse ndipo limeneli linali dzina la gulu la Mboni za Yehova lovomerezeka ndi boma la Germany. Chipani cha Nazi chinakonzanso zoti a Mboni azisokerera kansalu kapepo pamayunifolomu awo. Kansaluka kanali ngati kachizindikiro komwe kankathandiza a Mboni kuti azidziwana mosavuta kundendeko. Iwo ankakumana madzulo aliwonse kuti azilimbikitsana oyang’anira ndendeyo asanabwere kudzawawerenga. A Mboniwo ankachitanso misonkhano yachinsinsi pofuna kuphunzira Baibulo ndi akaidi omwe ankachita chidwi ndi makhalidwe awo. Zimenezi zinachititsa kuti akaidi ambiri a kundende ya Auschwitz akhalenso a Mboni za Yehova.
Loweruka m’mawa pa January 27, 1945, asilikali a dziko la Soviet Union anafika ku Oświęcim. Mmene inkafika 3 madzulo a tsikuli, asilikaliwa anali atapulumutsa akaidi 7,000 m’ndende za Auschwitz I, Auschwitz II (Birkenau) ndiponso Auschwitz III (Monowitz).
Asilikali a chipani cha Nazi ataona kuti asilikali a Soviet Union akuyandikira, anakakamiza akaidi ambiri a m’ndende zina za ku Auschwitz kuti atuluke ndipo pagululi panali bambo Stanisław Zając, omwe anali a Mboni za Yehova. Bambo Zając ndi akaidi ena pafupifupi 3,200 anakakamizidwa kutuluka m’ndende yaing’ono ya Jaworzno ndipo anawadutsitsa m’malo ozizira kwambiri omwe anali ndi madzi oundana. Asilikali a Nazi anachita dala zimenezi pofuna kuti akaidiwo afe. Zikuoneka kuti anthu osakwana 2,000 okha ndi amene anapulumuka pa anthu amene anayenda ulendo wa masiku atatu wopita kundende yaing’ono ya Blechhammer, yomwe inali kunkhalango. Bambo Zając ananena kuti pa nthawi imene iwowo ndi akaidi anzawo anabisala m’ndendeyi, ankamva phokoso la zida za nkhondo panja. Iwo anati: “Tinkamva akasinja akudutsa koma palibe amene analimba mtima kutuluka kuti aone komwe anachokera. Kutacha m’mawa tinaona kuti anali a dziko la Russia. . . . Kunabwera asilikali ambiri a ku Russia ndipo anatitulutsa m’ndendemo moti ukaidi wanga unathera pamenepo.”
Pa January 27 chaka chino, mwambo wokumbukira kuti patha zaka 70 kuchokera pamene anthu anatulutsidwa kundende ya Auschwitz, uchitikira m’mizinda yosiyanasiyana padziko lonse lapansi.
Lankhulani Ndi:
Kuchokera Kumayiko Ena: J. R. Brown, Office of Public Information, tel. +1 718 560 5000
Germany: Wolfram Slupina, tel. +49 6483 41 3110
Poland: Ryszard Jabłoński, tel. +48 608 555 097